Harga runcit RON97 turun 3 sen

BANGI, 19 Rabiulakhir 1443H, Rabu – Harga runcit petrol RON97 turun 3 sen daripada RM3.08 kepada RM3.05 seliter mulai tengah malam ini.

Bagaimanapun, kerajaan masih mengekalkan harga runcit petrol RON95 dan diesel masing-masing pada paras RM2.05 seliter serta RM2.15 seliter.

Menurut Kementerian Kewangan, harga runcit produk petroleum itu berkuat kuasa bagi tempoh 25 November sehingga 1 Disember 2021.

Penetapan itu dibuat berdasarkan harga runcit produk petroleum mingguan menggunakan formula Automatic Pricing Mechanism (APM), katanya.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Speaker tegur MP kempen PRN Johor di Dewan Rakyat

KUALA LUMPUR, 5 Syaaban 1443H, Selasa – Yang Dipertua Dewan Rakyat, Tan Sri Azhar Azizan Harun menegur sikap Ahli Parlimen yang cuba ‘berpolitik’ semasa persidangan Dewan Rakyat termasuk berkempen untuk Pilihan Raya Negeri (PRN) Johor.

Teguran itu diberikan selepas Akmal Nasrullah Mohd Nasir (PH-Johor Bahru) membangkitkan mengenai peruntukan PRN Johor sebanyak RM150 juta yang katanya lebih baik digunakan untuk membantu penternak ayam untuk menstabilkan harga ayam.

“Saya ingin menyeru kepada Yang Berhormat semua kalau boleh kurangkan sikit politik di dalam Dewan, kita tumpukan isu rakyat, maksud saya janganlah berkempen (pilihan raya) di Dewan Rakyat,” kata Azhar di sini hari ini.

Akmal Nasrullah menyatakan perkara itu ketika membangkitkan soalan tambahan mengenai harga ayam kepada Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid ketika sesi soal jawab.

“Isu ayam yang timbalan menteri sebut tadi, puncanya kerana kos, sekarang ini kerajaan bagi subsidi 60 sen untuk stabilkan harga ayam, setujukah timbalan menteri daripada kita belanja RM150 juta untuk PRN Johor lebih baik bantu stabilkan harga sebab rakyat tengah susah sekarang ini, bukan stabilkan politik.

“Rakyat Johor hendak tahu, kenapa mereka perlu masuk (terlibat) dalam PRN sedangkan harga barang sedang naik,” katanya.

Semalam, beberapa Ahli Parlimen juga didapati menyentuh mengenai PRN Johor di Dewan termasuk Datuk Seri Azalina Othman Said (BN-Pengerang) ketika menutup perbahasan Titah Diraja.

“Sebelum saya duduk, saya nak sebut di sini Pengerang Jaga Pengerang, Johor Jaga Johor, insya-Allah N38 dan N39 dimenangi oleh Barisan Nasional,” kata Azalina.

Begitu juga Timbalan Menteri Pertahanan, Datuk Seri Ikmal Hisham Abdul Aziz semalam yang sempat membuat pesanan kepada pengundi Johor terutama anggota Angkatan Tentera Malaysia (ATM) yang akan mengundi awal hari ini supaya membuat keputusan terbaik memilih calon yang berintegriti.

Ahli Parlimen Tanah Merah daripada Bersatu ketika menjawab soalan pada sesi soal jawab sempat berpantun yang berbunyi:

“Debaran PRN Johor semakin terasa, Esok anggota tentera keluar mengundi; Demi bangsa Johor yang sejahtera, Pilihlah calon yang berintegriti.” – Bernama


Isu anak mualaf: Tatkala DAP ‘riuh’, mana suara pemimpin seakidah?

BANGI, 18 Rejab 1443H, Ahad – Isu Loh Siew Hong dengan tiga anaknya yang beragama Islam dilihat seperti sengaja dipolemikkan pihak tertentu demi kepentingan politik.

Malah, pimpinan DAP dan ‘geng tertentu’ bersungguh-sungguh mempolemikkan isu serta mencetuskan provokasi melampau sehingga mencetuskan persoalan terhadap tujuan tindakan berkenaan.

Namun, tatkala pemimpin DAP ‘riuh’ berhubung isu ini, pemimpin parti politik Islam pula bersikap sebaliknya apabila seolah-olah membisu dalam mempertahankan akidah ketiga-tiga anak mualaf berkenaan.

Tanpa menyebut mana-mana pihak, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya yakin golongan itu sedang menunggu detik untuk bersorak bahawa mereka sudah berjaya memurtadkan kembali anak-anak ini, tatkala umat Islam sedang lalai.

Sedangkan katanya, menjadi tanggungjawab umat Islam untuk membela akidah ummah.

“Ada pihak yang membandingkan kes ini seperti kes Indira Gandhi. Tetapi saya melihat kes ini serupa dengan kes Natrah pada 1950-an dahulu. Apakah akan terjadinya Natrah 2.0 pula?

“Persoalannya, tatkala pemimpin DAP berbunyi dan riuh rendah, di manakah pemimpin-pemimpin seakidah dengan kita? Tidak kisahlah di blok mana sekali pun, apakah akidah umat sudah menjadi sesuatu yang boleh dilecehkan sahaja?” soalnya dalam kenyataan, hari ini.

Dalam pada itu, Aminuddin berkata, pengislaman anak-anak seorang mualaf ini menjadi polemik sudah ternyata berlaku mengikut undang-undang dan tanpa apa-apa paksaan oleh pihak Jabatan Agama Islam Perlis.

“Ibunya yang bukan Islam itu, memang telah diberi ruang untuk berjumpa pun tetapi ternyata digembar-gemburkan oleh pihak tertentu dengan pelbagai naratif palsu yang penuh kejahatan dan kebencian.

“Apa yang menyentuh hati saya ialah, ayahnya yang merupakan seorang mualaf itu sangat berharap agar jabatan agama mempertahankan keislaman anak-anaknya itu.

“Begitulah berharganya iman apabila seseorang itu memperolehinya dengan usaha yang penuh keperitan dan kepayahan. Kita yang Islam sejak lahir ini mungkin tidak faham,” katanya.

Pautan terdahulu:


Tan Sri, Datuk Seri dalangi kartel dadah bukan ahli politik

GEORGE TOWN, 17 Rejab 1442H, Isnin – Bukit Aman hari ini menjelaskan tiga individu bergelar ‘Tan Sri’ dan ‘Datuk Seri’ yang disyaki mendalangi kartel dadah antarabangsa yang berpangkalan di negara ini bukan ahli politik atau terlibat dengan mana-mana parti politik, sebaliknya merupakan ahli perniagaan.

Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata walaupun telah dikenal pasti, pihaknya tidak akan terburu-buru menahan tiga indivdu terbabit.

“Memang seorang Tan Sri dan dua Datuk Seri itu kini berada dalam radar kami, namun polis masih menjalankan siasatan lanjut dan lengkap supaya selepas ditahan serta ketika pendakwaan kelak dapat dibuat tanpa sebarang kecacatan. Kita tidak mahu apabila tangkapan ke atas mereka yang berpengaruh ini dibuat (mereka) kemudian dilepaskan (kerana siasatan tidak memadai).

“Jadi biar polis jalankan kerja kami iaitu mendapatkan maklumat serta bukti yang lengkap terlebih dahulu sebelum mengambil tindakan selanjutnya iaitu menahan tiga individu tersebut,” katanya dalam sidang akhbar di sini hari ini.

Semalam, ketika mendedahkan mengenai ‘kingpin’ dadah itu, Razarudin dilaporkan berkata ketiga-tiga individu tersebut menggunakan status mereka untuk menjalinkan hubungan dengan individu berpengaruh bagi “menghalalkan” wang haram hasil daripada aktiviti jenayah berkenaan.

Razarudin juga dilaporkan berkata hasil keuntungan aktiviti dadah sebelum ini digunakan mereka sebagai modal membuka perniagaan dalam sektor perhotelan, perkapalan, pengangkutan dan besi bagi mengelak kegiatan itu dihidu pihak berkuasa.

Dalam pada itu, Razarudin berkata tindakan undang-undang ke atas individu berstatus bukan perkara baharu kerana polis sebelum ini pernah mengambil tindakan sama ke atas beberapa individu bergelar Datuk di bawah Akta Dadah Berbahaya serta Langkah-Langkah Pencegahan Khas (LLPK).

“Tahun lepas misalnya, kita mengambil tindakan di bawah LLPK terhadap dua individu bergelar Datuk melibatkan kes di Melaka dan Kelantan selain kes sama pada 2017. Cuma kes-kes begini sebelum ini tidak begitu mendapat liputan,” katanya.

Sementara itu, beliau berkata pihaknya tidak akan berkompromi terhadap pegawai dan anggota polis yang didapati melindungi serta menyalurkan maklumat kepada sindiket pengedaran dadah.

“Jika mereka yang ditahan itu tidak sampai ke peringkat mahkamah, saya akan pastikan mereka dikenakan tindakan tatatertib sehingga dibuang kerja. Ini amaran keras kepada semua pegawai dan anggota polis yang terlibat melindungi sindiket pengedaran dadah,” katanya.

Razarudin berkata demikian sebagai mengulas penahanan empat individu termasuk pegawai kanan polis berpangkat ASP yang direman bagi membantu siasatan berhubung kes rasuah kerana melindungi sindiket pengedaran dadah sejak beberapa tahun lalu.

Pegawai polis berusia 43 tahun itu bersama seorang anggota berpangkat Lans Koperal berumur 40 tahun dan kakitangan Majlis Bandaraya Pulau Pinang (MBPP) berusia 36 tahun serta seorang ahli perniagaan berusia 29 tahun ditahan Suruhajaya Pencegahan Rasuah Malaysia (SPRM), Khamis lalu.

Keempat-empat suspek dipercayai menerima wang suapan berjumlah RM500,000 daripada sindiket pengedaran dadah sejak beberapa tahun lalu bagi melindungi serta tidak membocorkan maklumat berhubung sindiket pengedaran dadah di sekitar negeri ini. – Bernama


Arul Kanda tidak tahu penglibatan Hakim Nazlan dalam pinjaman 1MDB

KUALA LUMPUR, 28 Muharam 1444H, Jumaat – Bekas Ketua Pegawai Eksekutif (CEO) 1Malaysia Development Berhad (1MDB) Arul Kanda Kandasamy hari ini memberitahu Mahkamah Tinggi di sini bahawa beliau tidak mengetahui tentang penglibatan Hakim Mahkamah Tinggi ketika itu, Datuk Mohd Nazlan Mohd Ghazali dalam pinjaman RM4.17 bilion kepada dana kekayaan negara itu.

Malah Arul Kanda berkata beliau tidak pernah berjumpa secara langsung dengan Mohd Nazlan, yang merupakan pegawai undang-undang am Kumpulan Maybank ketika itu.

Hakim Mohd Nazlan yang kini hakim Mahkamah Rayuan telah mensabitkan dan menjatuhkan hukuman penjara 12 tahun dan denda RM210 juta ke atas bekas Perdana Menteri Datuk Seri Najib Tun Razak kerana menyeleweng dana SRC International Sdn Bhd berjumlah RM42 juta pada 28 Julai 2020.

Saksi pendakwaan ke-15 itu berkata berhubung pinjaman yang diambil 1MDB daripada Maybank, beliau sering berurusan dengan jurubank lain seperti Michael Oh-Lau.

Beliau berkata demikian semasa pemeriksaan balas oleh peguam utama Najib, Tan Sri Muhammad Shafee Abdullah pada perbicaraan kes pindaan laporan akhir pengauditan 1MDB membabitkan Najib dan Arul Kanda.

Muhammad Shafee: Adakah mana-mana pegawai ini menyedarkan anda bahawa mereka perlu mendapatkan kebenaran daripada ketua mereka?

Arul Kanda: Bukan secara langsung… Saya bekas jurubank. Sebelum ini, perbincangan diadakan pada satu peringkat dan dalaman bank, mereka perlu melalui proses kelulusan mereka sendiri.

Muhammad Shafee: Dari segi undang-undang, siapakah pegawai undang-undang am bagi Kumpulan Maybank?

Arul Kanda: Nazlan. Saya tidak pasti nama penuhnya.

Muhammad Shafee: Adakah Mohd Nazlan Mohd Ghazali?

Arul Kanda: Ya, (tetapi) saya tidak pernah berjumpa beliau sebelum ini.

Muhammad Shafee: Saya cadangkan pinjaman sebesar ini mesti mendapat kelulusan daripada bahagian undang-undang bank?

Arul Kanda: Saya rasa begitu.

Semasa pemeriksaan semula oleh Timbalan Pendakwa Raya Kanan Datuk Seri Gopal Sri Ram, saksi itu berkata beliau tidak mengetahui mengenai penglibatan Mohd Nazlan dalam proses pinjaman itu.

Sri Ram: Adalah dicadangkan kepada kamu oleh pihak pembelaan bahawa Mohd Nazlan terlibat dalam (pinjaman kepada 1MDB)?

Arul Kanda: Ya.

Sri Ram: Adakah anda mempunyai pengetahuan tentang perkara ini (Mohd Nazlan terlibat dalam pinjaman kepada 1MBD)?

Arul Kanda: Tidak.

Semasa prosiding hari ini, Arul Kanda juga memberitahu mahkamah bahawa bekas Ketua Pegawai Kewangan 1MDB Azmi Tahir telah menyekat maklumat daripada pengetahuan Jabatan Audit Negara (JAN) ketika dana kekayaan negara itu dalam proses diaudit pada 2015.

Arul Kanda seterusnya berkata beliau tidak bertanggungjawab ke atas operasi harian 1MDB, mahupun berhubung terus dengan JAN untuk proses audit kerana tugas itu adalah tanggungjawab Azmi.

Najib, 69, yang kini menjalani hukuman penjara 12 tahun berhubung kes SRC International Sdn Bhd, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB sebelum ia dibentangkan kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadapnya.

Arul Kanda pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada dikenakan tindakan.

Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Feb 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Perbicaraan di hadapan Hakim Mohamed Zaini Mazlan bersambung 2 Sept. – Bernama


Tiada kes baharu wabak Nipah dikesan sejak 1999

PUTRAJAYA, 7 Rabiulawal 1445H, Sabtu – Tiada kes baharu penyakit Nipah dalam kalangan manusia di negara ini sejak kes terakhir penyakit itu dikesan di Malaysia pada 27 Mei 1999, kata Menteri Kesihatan, Dr Zaliha Mustafa.

Katanya, selepas wabak Nipah di Malaysia pada 1998-1999, Kementerian Kesihatan (KKM) meneruskan kerjasama dengan Jabatan Perkhidmatan Veterinar (DVS) dan Jabatan Perlindungan Hidupan Liar dan Taman Negara Semenanjung Malaysia (Perhilitan) bagi perkongsian maklumat survelan virus Nipah dalam kalangan haiwan liar dan haiwan domestik.

“Sehingga kini, tiada sampel haiwan yang ditemui positif virus Nipah. Malaysia telah diisytiharkan bebas penyakit Nipah pada 2001 oleh Pertubuhan Kesihatan Haiwan Sedunia (WOAH),” katanya dalam kenyataan di sini hari ini.

Kenyataan itu dikeluarkan bagi memaklumkan situasi terkini penyakit Nipah di Malaysia memandangkan terdapat pelbagai maklumat di media massa berhubung kejadian wabak penyakit Nipah di India pada ketika ini.

Dr Zaliha berkata, penyakit Nipah pertama kali dikesan dalam kalangan manusia di Malaysia antara September 1998 hingga Mei 1999 yang berlakunya wabak melibatkan 265 kes termasuk 105 kematian dan sejak itu survelan dan pemantauan dijalankan dalam kalangan manusia melalui pengesanan kes secara pasif.

Katanya, survelan bagi kes keradangan pada otak (encephalitis) juga telah dijalankan iaitu sampel diambil bagi ujian patogen yang menyebabkan encephalitis termasuk virus Nipah dan virus Japanese encephalitis.

Dr Zaliha menjelaskan penyakit Nipah adalah penyakit zoonotik yang disebabkan oleh virus Nipah yang disebarkan dari haiwan kepada manusia dan ia boleh mengakibatkan komplikasi encephalitis serta penyakit saluran pernafasan dengan kadar kematian 40 peratus ke 70 peratus dalam kalangan manusia yang dijangkiti.

Beliau berkata, keluang daripada keluarga pteropodidae merupakan perumah semula jadi bagi virus Nipah dan sebaran virus itu kepada perumah intermediate iaitu khinzir adalah melalui sentuhan langsung atau melalui makanan yang tercemar dengan najis, air kencing dan air liur keluang.

“Jangkitan pada manusia pula berlaku akibat sentuhan langsung dengan khinzir yang dijangkiti atau darah, cecair atau rembesan khinzir tersebut.

“Ia juga boleh berlaku melalui pengambilan makanan seperti buah-buahan dan minuman seperti nira pokok seperti pokok kurma, pokok kelapa atau pokok nipah yang tercemar dengan air liur atau cecair badan kelawar yang dijangkiti,” katanya.

Dr Zaliha berkata, jangkitan antara manusia ke manusia boleh berlaku melalui sentuhan langsung dengan rembesan seperti darah, cecair badan dan rembesan pernafasan manusia yang dijangkiti manakala tempoh inkubasi penyakit Nipah adalah antara lima ke 14 hari dan gejala termasuk demam, sakit kepala, muntah, batuk, susah bernafas, sawan, kekeliruan dan kebingungan.

Katanya, penyakit Nipah yang wajib dinotifikasi di bawah Akta Pencegahan dan Pengawalan Penyakit Berjangkit 1988 (Akta 342) boleh menyebabkan komplikasi encephalitis, penyakit saluran pernafasan serta kematian.

Bagi mencegah jangkitan penyakit Nipah, Dr Zaliha berkata, orang awam terutama pengembara yang mengunjungi kawasan berisiko tinggi yang wabak Nipah sedang berlaku, dinasihatkan agar sentiasa mengambil langkah pencegahan.

Antaranya amalkan mencuci tangan dengan kerap menggunakan sabun dan air, elakkan sentuhan dengan keluang atau khinzir terutama yang sakit, elakkan berada dalam kawasan yang keluang diketahui berkumpul atau tinggal.

Katanya, orang awam juga perlu elak pengambilan buah-buahan dan nira contohnya pokok kurma, pokok kelapa atau pokok nipah yang disyaki tercemar dengan air liur atau cecair badan keluang, serta elakkan sentuhan langsung dengan rembesan orang yang dijangkiti penyakit Nipah.

Sementara itu, Dr Zaliha berkata, pengembara yang pulang ke Malaysia dari negara yang berisiko tinggi jangkitan penyakit Nipah dinasihatkan untuk melakukan pemantauan kendiri tanda dan gejala jangkitan virus Nipah selama 14 hari.

Katanya, sekiranya bergejala, beliau menasihatkan individu itu supaya elakkan kontak dengan orang lain dan segera dapatkan rawatan di fasiliti kesihatan berhampiran.

Dr Zaliha berkata, KKM akan sentiasa memantau kejadian penyakit Nipah di luar negara dan akan meningkatkan kesiapsiagaan terhadap penyakit Nipah dengan kerjasama pelbagai agensi berkaitan.- Bernama


Ambil masa baik pulih bekalan elektrik di kawasan terjejas banjir

KUALA LUMPUR, 15 Jamadilawal 1443H, Isnin – Ketua Pegawai Perkhidmatan Rangkaian Tenaga Nasional Berhad (TNB), Wan Nazmy Wan Mahmood berkata, bekalan elektrik di kawasan yang terjejas banjir dijangka mengambil masa untuk pulih.

Justeru, beliau berkata, buat masa sekarang semua penduduk yang terjejas digalakkan berada di pusat pemindahan sementara (PPS) terlebih dahulu seperti saranan kerajaan bagi mengelak risiko renjatan elektrik.

“Penduduk hanya perlu pulang ke rumah mereka selepas diarahkan kerajaan dan selepas disahkan selamat bagi mengelak sebarang risiko,” katanya.

Menjelaskan isu membaikpulih bekalan elektrik, Wan Nazmy berkata, petugas perlu memeriksa dan menguji untuk memastikan tiada kerosakan pada kabel atau tiang elektrik.

“Jika ada kerosakan seperti tiang tumbang atau hanyut, kabel rosak atau mendapan tanah, tempoh pemulihan perlu dilanjutkan untuk kerja membaiki.

“Bekalan tidak boleh disambung begitu sahaja kerana pada masa sama penduduk perlu memastikan keadaan rumah mereka bersedia menerima bekalan elektrik.

“Ini bagi mengelak risiko renjatan jika bekalan elektrik disambung semula,” katanya.

Beliau berkata, sebelum kerja baik pulih dibuat, penduduk perlu terlebih dahulu membuat pemeriksaan di rumah mereka dengan mengamalkan panduan keselamatan elektrik ketika dan selepas banjir, demi keselamatan.

Pemeriksaan itu perlu dilakukan oleh kontraktor elektrik berdaftar dengan Suruhanjaya Tenaga Malaysia.

“Orang ramai perlu memastikan pemasangan suis dan perkakas elektrik yang mereka tidak sempat alih dan pindahkan atau yang mungkin tenggelam, dibuat pemeriksaan dan diuji terlebih dahulu oleh pihak kontraktor elektrik yang berdaftar dengan Suruhanjaya Tenaga, sebelum digunakan.

“Semakan kontraktor pendawaian yang berdaftar boleh dibuat di laman web agensi berkenaan. Selepas penduduk di kawasan berkenaan selesai membuat semakan, barulah TNB dapat menyalurkan semula bekalan,” katanya.

Katanya, usaha itu perlu dilakukan dengan kerjasama wakil penduduk seperti badan pengurusan di kawasan masing-masing.

“Jadi, tempoh untuk menyambung semula bekalan elektrik di kawasan yang terjejas bergantung kepada kesediaan penduduk membuat semakan di rumah mereka,” katanya.


Jumlah sebenar calon Warisan layak bertanding 54: SPR

KOTA KINABALU, 25 Muharram, Ahad – Suruhanjaya Pilihan Raya (SPR) memaklumkan, terdapat pindaan pada kenyataan media berkaitan senarai parti dan jumlah calon yang layak bertanding pada Pilihan Raya Negeri (PRN) Sabah pada 26 September ini.

Dalam kenyataan media, di sini, hari ini, SPR menyatakan jumlah sebenar calon bagi Parti Warisan Sabah (Warisan) yang layak bertanding ialah 54 orang dan bukan 53 seperti dalam kenyataan media yang diedarkan, semalam.

Hal ini kerana calon Parti Amanah Negara (AMANAH) akan bertanding di bawah tiket Parti Warisan Sabah (Warisan).

“Manakala tiada calon yang mewakili Pertubuhan Perpaduan Rakyat Kebangsaan Sabah (PERPADUAN) tetapi sebaliknya adalah calon untuk Parti Perpaduan Rakyat Sabah (PPRS),” menurut kenyataan itu.

SPR, bagaimanapun, memaklumkan pindaan itu tidak mengubah jumlah keseluruhan calon yang bertanding iaitu seramai 447 calon.

Pihak urusetia SPR memohon maaf atas kekhilafan yang tidak disengajakan ketika proses memasukkan data dan telah berlaku sedikit kesilapan maklumat.

“SPR ingin memaklumkan kekhilafan ini tidak menjejaskan persiapan pilihan raya di peringkat pegawai pengurus mahu pun cetakan kertas undi bagi DUN berkenaan,” kata SPR. -Bernama


Kerajaan hormati, tak campur tangan keputusan mahkamah kes basikal lajak

ISKANDAR PUTERI, 15 Ramadan 1443H, Ahad – Kerajaan menghormati keputusan Mahkamah Tinggi yang menjatuhkan hukuman penjara dan denda ke atas pemandu wanita terlibat nahas basikal lajak lima tahun lepas di Johor Bahru selepas disabitkan kesalahan baru-baru ini.

Menteri Pengangkutan Datuk Seri Dr Wee Ka Siong berkata masyarakat perlu memahami Malaysia mempunyai tiga cabang kuasa iaitu penggubalan undang-undang di Parlimen, kuasa eksekutif di pihak kerajaan dan yang terakhir ialah sistem kehakiman.

“Pertama, saya menghormati sistem kehakiman. Biar sistem kehakiman berjalan. Jadi tak elok eksekutif mengajar bagaimana badan kehakiman itu berjalan. Tidak. Jadi saya rasa kita kena melihat daripada konteks ini.

“Kedua, kita harus merancakkan lagi kesedaran dalam kalangan ibu bapa,” katanya kepada pemberita selepas majlis berbuka puasa di Forest City Golf Resort.

Beliau juga berkata ketiadaan Perintah Kawalan Pergerakan menyebabkan kumpulan ‘mat rempit’ atau basikal lajak misalnya menganggap mereka sudah bebas dan mungkin aktiviti itu akan mula berleluasa, justeru peranan ibu bapa penting untuk memberikan kesedaran.

Wee berkata selain itu, peranan pihak berkuasa seperti polis dalam menguatkuasakan undang-undang terutama Akta Pengangkutan Jalan 1987 yang dipinda pada 2020 dengan hukuman lebih berat kepada pesalah diharap dapat membantu mengekang kejadian tidak diingini.

“Dengan rasa simpati kepada semua pihak terlibat, kita perlu ambil iktibar apa yang berlaku dan sedar risiko dihadapi pengguna jalan raya, jadi kita kena ambil inisiatif dan merancakkan kempen keselamatan jalan raya serta meningkatkan penguatkuasaan.

“Perkara ini sebenarnya tanggungjawab kita bersama, kementerian, penguat kuasa, ibu bapa dan juga masyarakat kerana apabila tragedi seperti ini berlaku, pada akhirnya ia tidak menguntungkan mana-mana pihak,” kata beliau.

Pada Rabu lepas, Hakim Datuk Abu Bakar Katar menjatuhkan hukuman penjara enam tahun dan denda RM6,000 ke atas Sam Ke Ting, 27, bagi kesalahan memandu secara melulu sehingga menyebabkan kematian lapan penunggang basikal lajak pada 18 Februari 2017.

Lesen memandu wanita itu turut digantung selama tiga tahun sebaik sahaja selesai menjalani hukuman.

Keputusan itu sekali gus mengetepikan perintah Mahkamah Majistret pada 10 Oktober 2021 yang melepas dan membebaskan tertuduh.

Sam, yang ketika kejadian berusia 22 tahun, didakwa memandu kereta bernombor pendaftaran JQB 9984 di Jalan Lingkaran Dalam secara melulu atau dengan berbahaya sehingga menyebabkan kematian mangsa yang berumur antara 13 hingga 16 tahun pada 3.20 pagi. – Bernama


Johor datang dengan pelbagai pakej, cabaran tersendiri

JOHOR BAHRU, 1 Muharram 1442H, Khamis – “Johor datang dengan pelbagai pakej”. Begitu jawapan Ketua Polis Johor Datuk Ayob Khan Mydin Pitchay ketika ditanya mengenai cabaran beliau memimpin Kontinjen Johor dalam menjaga keamanan dan mengekang penularan pelbagai aktiviti jenayah di selatan tanah air.

Selain tugas hakiki beliau dalam menangani isu jenayah, beberapa isu yang menjadikan Johor “unik” dari segi cabaran yang dihadapi turut disentuh termasuk landskap geografi tersendiri berbanding negeri-negeri lain selain isu-isu yang turut berkait rapat dengan hubungan dua hala dengan dua negara jiran.

“Di Johor, kita ada kawasan persisiran pantai yang luas, keseluruhan Pantai Timur dan Pantai Barat saya rasa kita ada kira-kira 530 kilometer. Bila ada kawasan pantai yang luas, kita ada banyak isu. Isu penyeludupan manusia, penyeludupan barang-barang kontraban – rokok, arak dan sebagainya.

Selain itu, kita juga bersempadan dengan dua negara Indonesia dan Singapura, jadi adalah isu-isu berkaitan bilateral (hubungan dua hala) yang melibatkan Johor dan dua negara berkenaan,” kata beliau kepada Bernama dalam satu temu bual eksklusif, baru-baru ini.

Meskipun baru masuk bulan kelima beliau memegang jawatan itu, pelbagai pencapaian telah dicapai dengan yang terbesar sekali tertumpasnya sebuah rantaian sindiket penyeludupan migran asing “Geng Otong” di perairan Timur Johor.

Ia sekali gus membawa kepada pendakwaan terbesar dalam sejarah iaitu 51 anggota sindiket pada 2 Julai lepas.

Ketika ditanya apa strategi beliau dalam menangani isu yang sememangnya “berpuluh-puluh tahun” sukar dipatahkan, beliau bukan seorang yang suka mendabik dada dan tidak lupa mendedikasikan usaha dan kejayaan itu kepada seluruh anak buahnya terutama pegawai kanan — Ketua Jabatan Siasatan Jenayah (Risikan/Operasi) Johor SAC Md Yusof Ahmad.

“Saya mempunyai satu pasukan yang amat mantap. Saya boleh katakan 95 peratus pegawai dan anggota saya berdedikasi, komited, berintegriti dan memberi sokongan padu kepada semua misi dan arahan-arahan yang saya berikan.

Satu contoh pegawai yang baik dan selalu saya jelaskan dan berkongsi dengan pihak media adalah SAC Md Yusof Ahmad.

Beliau seorang yang berpengalaman dan dalam konteks menangani isu-isu jenayah dan migran ni, beliaulah penggerak utama dalam negeri Johor dan dengan kepakaran dan komitmen beliau dan pegawai serta anggota bawahan, kita banyak melancarkan operasi-operasi ke atas migran,” kata ketua polis negeri berusia 54 tahun itu.

Tambahnya lagi, Polis Kontinjen Johor turut merintis “formula baru” dalam membanteras jenayah penyeludupan migran ini dengan memastikan siasatan ke atas keseluruhan rantaian sindiket mengguna pakai prosedur siasatan mengikut Akta Kesalahan Keselamatan (Langkah-Langkah Khas) 2012 (SOSMA), yang kini turut diikuti oleh negeri-negeri lain.

Anak kelahiran Pendang, Kedah itu, sememangnya wajah yang tidak asing lagi dan seringkali namanya meniti di bibir masyarakat terutama dengan ketegasannya dalam membasmi aktiviti jenayah dan yang lebih terserlah lagi bila menyentuh mengenai integriti kepolisian yang sangat dekat dengan hati beliau.

“Sebagai Ketua Polis Johor, dari hari pertama saya di Johor, saya sudah tegaskan isu integriti ini saya tidak akan bertolak ansur. Saya sudah cakap dari awal lagi, sebarang pelanggaran tatatertib, bersekongkol dengan elemen-elemen jenayah, saya akan tangkap.

Saya tidak akan mengambil tindakan di bawah siasatan dalaman. Saya tidak akan serahkan kepada Jabatan Integriti dan (Pematuhan) Standard yang biasa dibuat. Saya akan tangkap. Kalau ambil rasuah, saya akan tangkap!,” tegas beliau yang mula memimpin Kontinjen Johor sejak akhir Februari, tahun ini.

Ini dibuktikan dengan penahanan seramai 23 pegawai dan anggota penguat kuasa dipercayai terlibat dengan sindiket penyeludupan migran di pantai timur Johor setakat 3 Julai lepas.

Aktiviti penyeludupan migran di Pantai Timur Johor iaitu merangkumi Daerah Mersing dan Kota Tinggi kini sudah 95 peratus berjaya dipatahkan.

Tumpuan beliau seterusnya adalah untuk memastikan usaha mengekang penyeludupan migran dapat dipatahkan di kawasan Pantai Barat Johor pula. – Bernama


Fahmi Bazlan akan pastikan penduduk Kota Raja dapat ‘untung’

Oleh Siti Hafidah Abd Ghaffar

BANGI, 14 Rabiulakhir 1444H, Rabu – Calon Pejuang, Fahmi Bazlan Muda akan memastikan setiap polisi diputuskan di Parlimen dan kerangka yang diatur di peringkat nasional memberi keuntungan dan kelebihan kepada penduduk di Kota Raja.

Janji itu akan dikotakan sekiranya beliau memenangi kerusi Parlimen Kota Raja yang ditandingi pada Pilihan Raya Umum ke-15 (PRU15) ini.

Hasrat itu disuarakan selepas melihat tidak ada usaha yang konsisten, jelas dan tuntas untuk menyelesaikan sekecil-kecil hingga sebesar-besar isu yang membelenggu penduduk di kawasan berkenaan.

Fahmi berkata, beliau benar-benar terkilan apabila mendapat tahu nasib penduduk di Kota Raja ini dibiarkan seperti anak kehilangan bapa.

“Saya akan terus bekerja walaupun kalah atau menang. Kalau menang Insya-Allah kita akan terus berikan khidmat terbaik kepada Kota Raja dan saya akan buat satu ‘dashboard’ segala tawaran yang telah kita berikan.

“Kita akan tunjukkan ‘progress’ dari semasa ke semasa dan Insya-Allah masyarakat boleh melibatkan diri dalam kepimpinan bersama dengan saya.

“Kita bersama-sama memimpin negara. Bukan pemimpin dengan dunianya, rakyat di dunia yang lain,” katanya.

Beliau berkata demikian pada sesi temubual 30 Minit: Tanya Apa Shaja – Kota Raja P111 Pilih Siapa, disiarkan secara langsung di Facebook BERJASA hari ini.

Selain itu, Fahmi yang juga Naib Ketua Pemuda Gerakan Tanah Air (GTA) berhasrat menunaikan tanggungjawab sosial tanpa mengharapkan apa-apa balasan.

Beliau berkata, tindakannya untuk bertanding di Parlimen Kota pada PRU15 kerana rasa ‘cinta’ kepada isu yang membelenggu rakyat untuk diselesaikan.

“Cinta saya kepada masyarakat untuk menyelesaikan isu kebajikan dan infrastruktur. Walaupun sebagai wakil rakyat kita tahu tugasnya membuat polisi dan dasar di peringkat Parlimen.

“Saya akan pastikan setiap polisi-polisi yang diputuskan di peringkat Parlimen dan kerangka yang diatur di peringkat nasional memberikan keuntungan dan kelebihan kepada penduduk di Kota Raja,” katanya.

Kerusi Parlimen Kota Raja bakal menyaksikan persaingan sengit dengan pertembungan lapan penjuru pada PRU15 ini.

Ia melibatkan calon Pejuang, Fahmi Bazlan Muda, calon Barisan Nasional (BN), Kajendran Doraisamy, calon Perikatan Nasional (PN), Mohamed Diah Baharun, calon Pakatan Harapan (PH), Mohamad Sabu, calon Parti Rakyat Malaysia, Sarah Atiqah Zainal Arif serta tiga calon Bebas, Surendhar Selvaraju, Kumar Karananedi, P Raveentharan Periasamy.


Rakyat Palestin di Tebing Barat terus jadi sasaran Zionis

RAMALLAH, 29 Syaaban 1443H, Jumaat – Pasukan penjajah Israel menangkap 14 rakyat Palestin ketika serbuan merentasi Tebing Barat yang diduduki, malam tadi.

Sumber tempatan dan saksi memberitahu, tentera rejim Zionis menyerbu bandar Al-Yamun di wilayah Jenin dan menangkap tiga beradik selepas menyerbu serta menggeledah rumah mereka.

Ketiga-tiga mereka yang ditangkap dikenali sebagai Ameer, Adel dan Ali Jaabari.

Di wilayah Ramallah – tengah Tebing Barat – empat rakyat Palestin ditahan termasuk seorang bapa dan anak dari kampung Beit Rima.

Bapa dan anaknya masing-masing dikenali sebagai Musharraf dan Laith Rimawi.

Di wilayah Nablus, tiga rakyat Palestin ditangkap oleh tentera Israel di bandar Beita dan kampung Talfit.

Dua lagi tangkapan turut dilaporkan di wilayah Bethlehem di selatan Tebing Barat, manakala dua lagi di Hebron.

Hampir setiap hari pasukan penjajah Israel melakukan serbuan yang menyasarkan komuniti Palestin khususnya di seluruh Tebing Barat bagi tujuan penangkapan dan kononnya mencari individu paling dikehendaki.

Tindakan yang telah menjadi ‘rutin’ rejim Israel itu kebanyakannya dilakukan pada waktu malam. – Agensi


Pengurus syarikat direman bantu siasatan kes rasuah hampir RM1 juta

SHAH ALAM, 4 Rabiulakhir 1443H, Selasa – Mahkamah Majistret  hari ini mengeluarkan perintah reman selama lima hari terhadap seorang pengurus syarikat bagi membantu siasatan kes rasuah berjumlah hampir RM1 juta.

Perintah reman yang bermula hari ini itu dikeluarkan Majistret Mohamed Redza Azhar Rezali selepas membenarkan permohonan yang dikemukakan Suruhanjaya Pencegahan Rasuah Malaysia (SPRM) Selangor.

Menurut sumber, lelaki berumur 50 tahun itu disyaki meminta ‘wang perlindungan’ agar pemilik kilang tidak diambil tindakan oleh pihak penguat kuasa atas kesalahan melibatkan pekerja kilang itu dan juga berhubung pekerja warga asing yang meninggal dunia akibat COVID-19.

Dia disyaki meminta dan menerima wang berjumlah RM840,000 secara tunai dan pindahan dalam talian sejak Julai hingga September lepas.

Kes disiasat mengikut Seksyen 16(a)(B) Akta SPRM 2009. – Bernama


UMNO sekarang seperti ‘stage 5’ COVID-19, kritikal dan nazak

Oleh Ainul Illia Meor Suzurudin

BANGI, 3 Muharram 1443H, Khamis – Hala tuju UMNO yang dibawa Datuk Seri Ahmad Zahid Hamidi ketika ini amat mengelirukan, demikian tegas pemerhati politik Universiti Kebangsaan Malaysia (UKM), Dr Isa Hamzah.

Rata-rata rakyat meragui perjuangan sebenar Presiden UMNO itu sama ada benar-benar mahu membangunkan parti ataupun semata-mata untuk kepentingan peribadi, selepas memutuskan menarik sokongan daripada Perikatan Nasional (PN).

UMNO yang kini berpecah-pecah juga menimbulkan tanda tanya mengenai perancangannya dalam arena politik negara, apatah lagi Barisan Nasional (BN) hanya memiliki 42 kerusi dalam Parlimen.

“Sekarang ini, mereka ada beberapa pilihan iaitu yang pertamanya bekerjasama dengan Perikatan Nasional. Tapi mereka tolak kerana tidak mahu bekerjasama dengan Tan Sri Muhyiddin Yassin. Kedua, bekerjasama dengan Pakatan Harapan yang memiliki 91 kerusi. Namun, itu pun sudah dia tolak kerana tidak mahu bekerjasama dengan Datuk Seri Anwar Ibrahim mahupun DAP. Adakah mereka nak stand alone? Jadi apakah sebenarnya perjuangannya?

“Daripada hati kita sendiri, keliru dengan langkahnya. Betulkah perjuangan dia untuk kembalikan UMNO atau hanya untuk kepentingan peribadi?

“UMNO ini diibaratkan bagai berada di Stage 5 penyakit COVID-19, sudah kritikal dan nazak, dah jatuh daripada kerajaan, tapi tiada hala tuju,” katanya ketika dihubungi Ismaweb.net, hari ini.

Dr Isa berkata, dahulu UMNO adalah sebuah parti Melayu dan Islam paling kuat dalam negara, tetapi kini ia terbelenggu oleh ‘bagasi’ pemimpin lama yang bermasalah.

“Sistem dalam UMNO itu sendiri patut ditukar, UMNO takkan boleh move forward kerana berat liabilitinya.

“UMNO sebenarnya satu parti orang lama yang mencengkam sehingga tiada ruang orang baru naik, itu budaya yang perlu diperbaiki,” katanya.

Beliau berkata, budaya yang terlalu mengagungkan ‘orang lama’ perlu dihapuskan kerana ia hanya akan menyebabkan sikap mendabik dada bermaharajalela.

“Budaya jangan lawan orang lama, orang veteran akan menyebabkan tak banyak pemimpin muda yang dapat dihasilkan.

“Orang muda yang menyuarakan pendapat, kalau yang educated sikit akan dibuang. Orang muda cakap lebih sikit takkan boleh naik. Ia menyebabkan rakyat melihat parti ini tak friendly kepada orang muda. Sistem yang silap. Akui kesilapan itu.

“Walhal, ada sahaja muka bersih dalam UMNO. Mungkin orang yang boleh kembalikan kepercayaan terhadap parti itu. Banyak parti politik seluruh dunia pun tukar kepimpinan mereka lepas ditolak. Pemimpin mereka dengan sendirinya letak jawatan, baru orang percaya,” katanya lagi.

Dr Isa menegaskan, penting untuk UMNO kembali pada landasannya yang sebenar dengan perjuangannya untuk bangsa Melayu dan Islam.

“Kalau dulu, yang ikut perjuangan dia adalah idealis, guru-guru yang tiada kepentingan apa-apa. Mereka adalah grassroots (akar umbi) parti.

“UMNO pernah menjadi kuasa penting dalam politik orang Melayu. Kita harapkan dia bangunlah. Jika UMNO boleh menyatukan orang Islam, orang boleh percayakannya semula,” katanya.


AS ubah amaran perjalanan untuk 114 negara termasuk Turki

WASHINGTON, 28 Syawal 1442H, Rabu – Jabatan Negara Amerika Syarikat (AS) mengemas kini amaran perjalanan untuk puluhan negara di seluruh dunia termasuk Turki.

Jabatan Negara AS dalam satu kenyataan berkata, secara keseluruhan Washington mengubah nasihat perjalanannya bagi 114 negara.

Majoriti semakan – 58 – adalah negara-negara yang diubah dari Tahap 4 iaitu Tidak Boleh Melancong ke Tahap 3 Perjalanan Pertimbagan Semula, termasuk Turki.

Negara lain yang turut tersenarai dalam kelonggaran amaran perjalanan termasuklah Jepun, Perancis dan Jerman.

Mereka yang merancang untuk berkunjung ke Jepun harus mempertimbangkan semula perjalanan kerana COVID-19, kata jabatan itu.

Amaran itu dikeluarkan Pusat Pengendalian dan Pencegahan Penyakit (CDC) Tahap 3, sebagaimana turut tersenarai ke atas Jerman dan Perancis serta puluhan negara lain.

Tiga negara – kepulauan Britain, Samoa dan Sudan – diturunkan ke Tahap 4.

10 negara telah ditingkatkan menjadi Tahap 1, iaitu peringkat pencegahan yang paling rendah diberikan oleh Jabatan Negara AS.

Ia merangkumi Antigua dan Barbuda, Eswatini, Perancis, Gambia, Ghana, Malawi, Malta, Senegal, Singapura, Korea Selatan dan Togo. – Agensi


400 laman sesawang pornografi kanak-kanak disekat sehingga Ogos

KUALA LUMPUR, 8 Rabiulawal 1444H, Rabu – Sebanyak 400 laman sesawang berkaitan pedofilia dan pornografi kanak-kanak telah disekat Suruhanjaya Komunikasi dan Multimedia (MCMC) setakat Ogos lepas, Dewan Rakyat diberitahu hari ini.

Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff berkata tindakan itu hasil kerjasama kementerian berkenaan dengan Polis Diraja Malaysia (PDRM) dan MCMC.

“Kementerian bekerjasama untuk mengukuhkan dan memperkasakan (penguatkuasaan) iaitu dengan kerjasama rapat PDRM khususnya Bahagian Siasatan Jenayah Seksual, Wanita dan Kanak-kanak (D11) terutama berkaitan dengan siber,” katanya pada sesi soal jawab hari ini.

Beliau menjawab soalan tambahan Datuk Seri Dr Shamsul Anuar Nasarah (BN-Lenggong) berhubung usaha kementerian bagi mengatasi masalah eksploitasi seksual kanak-kanak di alam maya disebabkan lambakan pelbagai aplikasi tidak bermoral dalam talian.

Siti Zailah berkata kementerian mengambil pendekatan melaksanakan program advokasi, pencegahan, intervensi dan perkhidmatan sokongan sosial bagi mencegah jenayah seksual dalam talian terhadap kanak-kanak.

Beliau berkata ia termasuk melaksanakan Program Jelajah Kasih Kanak-Kanak Prihatin Rakyat yang melibatkan kanak-kanak seluruh negara serta memperkasakan peranan Majlis Perwakilan Kanak-Kanak (MPKK) untuk mempromosi dan menyampaikan maklumat berkaitan Kempen Membanteras Jenayah Seksual Dalam Talian Terhadap Kanak-Kanak kepada komuniti setempat.

Selain itu, katanya kementerian juga telah bekerjasama dengan jabatan-jabatan kerajaan, pertubuhan bukan kerajaan, ahli akademik dan aktivitis sosial untuk membangunkan Pelan Tindakan Perlindungan Kanak-Kanak Dalam Dunia Siber (PTCOP). – Bernama


Taliban benar pakar Iran nilai kuantiti air empangan Kajaki

TEHRAN, 30 Zulkaedah 1444H, Isnin – Taliban bersetuju untuk pakar-pakar dari Iran menilai kuantiti di empangan Kajaki di wilayah Helmand Afghanistan selepas berlaku pertikaian antara kedua-dua pihak berhubung agihan air dari Sungai Helmand.

Wakil khas Iran ke Afghanistan, Hassan Kazemi Qomi berkata, Iran kini sedang bekerja keras untuk mempertahankan haknya bagi mendapatkan bekalan air.

Beliau menyifatkan tindakan Afghanistan sebagai langkah yang positif, walaupun sebelum ini, Kabul mendakwa agihan air tidak dapat dilakukan dengan adil berikutan kekurangan bekalan air di sungai tersebut.

Iran dan Afghanistan berdepan pertikaian yang berlarutan berhubung air Sungai Helmand, yang berasal dari pergunungan Hindu Kush – berhampiran Kabul sebelum mengalir ke Lembah Hamoun di wilayah Sistan-Baluchestan, tenggara Iran.

Pada 1973, kedua-dua negara bersetuju berkongsi air di Sungai Helmand, dan Afghanistan komited menyalurkan air dengan purata 820 juta meter pada setiap tahun.

Bagaimanapun selepas beberapa tahun Iran mengkritik Afghanistan dan mendakwa negeri jiran itu melanggar perjanjian.

Mei lalu, Presiden Iran, Ebrahim Rais memberi amaran kepada pemimpin Taliban dan bersedia mengambil alih agihan air sekiranya mereka gagal menyalurkan bekalan air di wilayah Sistan-Baluchestan di tenggara Iran dengan adil.

Ebrahim menegaskan Afghanistan harus membenarkan pakar Iran memerhati keadaan sebagai tindak balas kepada khabar angin yang menyatakan empangan di selatan Afghanistan itu tidak menyimpan banyak air selain  mempunyai kotoran yang terkumpul. – Agensi


Halang cubaan tafsir Perlembagaan ikut acuan luar: BERJASA

BANGI, 11 Rabiulawal 1444H, Sabtu – Sistem perundangan negara perlu menonjolkan prinsip kenegaraan yang telah termaktub dalam Perlembagaan tanpa mengira darjat, pangkat atau status harta.

Atas dasar itu, sistem perundangan Malaysia Unggul 2040 yang berpaksi jati diri watan menjamin konsep keadilan dan kesejahteraan keseluruhan rakyat Malaysia.

Justeru, campur tangan atau keistimewaan pihak tertentu dalam perundangan yang bertentangan dengan Perlembagaan wajib dihapuskan, kata parti BERJASA.

“Hasilnya, rakyat akan hidup bahagian dan memiliki kehidupan yang teratur, harmono dan mempunyai sikap kelas pertama.

“Parti BERJASA mengangkat Perlembagaan Persekutuan sebagai tunjang utama sistem perundangan dan tadbir urus negara,” kata BERJASA dalam kenyataan, hari ini.

Menurut parti itu, unsur-unsur penting yang membentuk jati diri watan termaktub dalam Perlembagaan Persekutuan wajib dihormati, difahami dan dihayati oleh semua lapisan masyarakat.

“Penafsiran Perlembagaan perlu dilakukan dalam konteks identiti nasional.

“Sebarang cubaan menafsirkan Perlembagaan mengikut cara dan acuan luar adalah dilarang dan perlu dihalang bagi memastikan kestabilan negara,” katanya.

Sebelum ini, BERJASA mengemukakan enam teras utama dalam membentuk negara unggul dan bermaruah yang perlu dipegang oleh pimpinan Melayu Islam.

Teras berkenaan terdiri daripada identiti nasional dan perpaduan, Perlembagaan dan perundangan, politik dan kepimpinan, ekonomi dan sara hidup, pendidikan dan juga teknologi.

Presiden BERJASA, Ustaz Zamani Ibrahim berkata, enam teras berkenaan merupakan dokumen menggambarkan ciri-ciri Malaysia unggul dan bermaruah yang akan dijadikan sebagai panduan dalam merangka segala gerak kerja pada masa hadapan.


Scam poligami: Ada peguam syarie, pegawai mahkamah sekongkol dengan ‘ejen’

SHAH ALAM, 18 Jamadilawal 1442H, Sabtu – Segelintir pihak bertindak mengambil kesempatan dengan menjadikan kegiatan pemalsuan maklumat dalam dokumen permohonan poligami atau scam poligami sebagai suatu perniagaan.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, kebanyakan pihak terbabit dalam scam berkenaan menyediakan pakej-pakej tertentu bagi individu yang mahu berpoligami menerusi sindiket nikah luar negara seperti yang terdapat di Thailand dan Indonesia.

“Pertamanya, poligami di luar negara khususnya berlaku kerana ramai tidak faham undang-undang yang berkuatkuasa dalam negara. Berkahwin di luar negara ibarat senang dahulu susah kemudian,” katanya seperti dilapor Sinar Harian.

Zainul Rijal yang juga seorang peguam syarie berkata, pihak yang terbabit dalam kegiatan scam berkenaan menawarkan pakej tertentu termasuk memohon perintah pengesahan di mahkamah syariah, di mana terdapat peguam syarie yang turut bersekongkol dengan ‘ejen’ terbabit.

“Ada peguam syarie yang dilantik sebagai ‘panel peguam’ kepada pakej ini. Yuran peguam syarie juga sudah dimasukkan dalam fee pakej.

“Apabila telah berlaku akad nikah tanpa kebenaran, peguam syarie tertentu akan dilantik mengendalikan kes tersebut di mahkamah.

“Ini kerana akad nikah mungkin sah tetapi tidak boleh didaftarkan tanpa perintah pengesahan daripada mahkamah syariah,” katanya.

Jelasnya, scam poligami turut berlaku apabila terdapat pihak tertentu mencari jalan pintas bagi mendapatkan kebenaran berpoligami di negeri-negeri yang dikatakan lebih mudah untuk mendapat kebenaran.

“Mereka mengaturkan untuk menukar alamat kad pengenalan atau mendapatkan pengesahan pemastautinan di negeri berkenaan sedangkan mereka tidak pernah tinggal di negeri tersebut. Semua ini diaturkan pihak tertentu,” katanya.

Mengulas lanjut, Zainul Rijal mendedahkan bahawa terdapat pihak lain turut terbabit dalam scam poligami termasuk pegawai di mahkamah syariah negeri tertentu.

Mengakui kegiatan scam poligami telah lama menular, katanya, isu berkenaan tidak disedari ramai dan tiada tindakan diambil mungkin disebabkan orang ramai menganggap ia perkhidmatan yang sah.

“Jadi orang ramai tidak melihat ia sebagai suatu kesalahan sedangkan kesannya terhadap masyarakat sangat membarah,” katanya lagi.

Tegasnya, pemantauan dan pelaksanaan termasuklah dalam memberi kebenaran atau pengesahan perkahwinan poligami perlu diperketat.

Malah, katanya, pihak penguasa agama perlu mengambil tindakan terhadap ejen atau pengeluar pakej-pakej ini termasuk individu yang bersekongkol.


KTMB perkenal diskaun Pakej Keluarga Malaysia mulai 14 Februari

BANGI, 13 Rejab 1443H, Selasa – Keretapi Tanah Melayu Berhad (KTMB) memperkenalkan diskaun Pakej Keluarga Malaysia melalui perkhidmatan tren elektrik (ETS) dan KTM Intercity kepada semua warganegara Malaysia bermula 14 Februari 2022.

Ketua Pegawai Eksekutif KTMB, Mohd Rani Hisham Samsudin berkata, Pakej Keluarga Malaysia adalah inisiatif baharu KTMB bagi memberi promosi diskaun tambang perjalanan berkumpulan sebanyak 25 peratus bagi perjalanan mula 14 Februari hingga 31 Disember 2022.

Beliau berkata, pakej itu boleh dibeli bagi perjalanan minima empat tiket dalam satu transaksi pembelian (dewasa atau kanak-kanak) untuk semua perkhidmatan ETS, Ekspres Rakyat Timuran dan Ekspres Selatan menggunakan kad promo KMKTMB2.

“Sebagai menyahut seruan kerajaan bagi membantu memulihkan ekonomi negara, KTMB akan terus optimis dalam memastikan perkhidmatan tren kekal menjadi pilihan utama melalui promosi-promosi yang dirangka khas untuk Keluarga Malaysia.

“Melalui pakej ini, kami menyasarkan peningkatan jualan tiket terutamanya musim cuti sekolah pada bulan Mac dan sambutan Aidilfitri pada bulan Mei nanti.

“Saranan saya kepada seluruh Keluarga Malaysia jangan lepaskan peluang untuk mendapatkan promosi ini dan rancanglah perjalanan anda,” katanya dalam kenyataan, hari ini.

Katanya, pengguna disarankan membuat pembelian tiket melalui aplikasi KTMB Mobile (KITS) atau menerusi laman sesawang KTMB.

“KTMB terus komited dalam usaha memastikan semua penumpang mematuhi SOP dan pengguna juga perlu memberi kerjasama dalam mematuhi SOP yang ditetapkan untuk kesejahteraan bersama.

“Pertanyaan lanjut, hubungi Pusat Panggilan KTMB di 03-22671200 atau layari saluran media baharu rasmi KTMB,” katanya.


DUN Sarawak kekal berfungsi di bawah Ordinan Darurat: Speaker

KUCHING, 25 Syawal 1442H, Ahad – Dewan Undangan Negeri (DUN) Sarawak yang penggalnya tamat bermula esok, akan kekal berfungsi di bawah Ordinan Darurat hingga 1 Ogos depan, kata Yang Dipertuanya Datuk Amar Mohd Asfia Awang Nasar hari ini.

Beliau berkata berdasarkan perlembagaan negeri, penggal DUN semasa berakhir selepas 6 Jun (hari ini), iaitu cukup tempoh lima tahun dari tarikh mesyuarat pertamanya diadakan.

Bagaimanapun, peruntukan itu tidak dapat berkuat kuasa disebabkan pelaksanaan Ordinan Darurat (Kuasa-Kuasa Perlu) 2021, katanya.

“Hari ini (6 Jun) merupakan hari terakhir penggal ke-18 Dewan Undangan Negeri Sarawak. Esok, DUN sepatutnya terbubar selaras dengan Perkara 21(3) Perlembagaan Sarawak.

“(Namun disebabkan penguatkuasaan darurat) DUN dan kesemua 82 ahlinya serta jemaah menteri negeri akan terus berfungsi dan menjalankan tugas di bawah Ordinan Darurat,” katanya dalam kenyataan hari ini.

Mohd Asfia berkata beliau juga akan memaklumkan kepada Pengerusi Suruhanjaya Pilihan Raya bahawa DUN Sarawak tidak dibubarkan hari ini dan akan menyambung penggalnya hingga 1 Ogos 2021.

Pada 25 Mei lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menasihati kerajaan Sarawak agar meneruskan fungsinya seperti biasa sekalipun penggal DUN tamat selepas 6 Jun.

Titah baginda kerajaan negeri mempunyai kuasa untuk terus berfungsi semasa tempoh darurat seperti yang diperkenankan oleh Seri Paduka menerusi Pengisytiharan Darurat, berkuat kuasa sejak 11 Jan lepas hingga 1 Ogos ini. – Bernama


Lancar projektil, Lubnan adu serangan Israel ke UNSC

BEIRUT, 8 Muharram 1442H, Khamis – Lubnan akan mengadu kepada Majlis Keselamatan Pertubuhan Bangsa-Bangsa Bersatu (UNSC) mengenai cubaan Israel untuk menyerangnya, baru-baru ini yang menyaksikan rejim pengganas berkenaan melancarkan puluhan projektil di sempadan negara itu.

Majlis Pertahanan Tertinggi Lubnan mengumumkan rancangan itu dalam pertemuan yang dipengerusikan oleh Presidennya, Michel Aoun, semalam, lapor Badan Berita Nasional (NNA).

Pada awal Rabu, Saluran 12 Israel mengatakan bahawa rejimnya telah menembak lebih daripada 30 projektil ke Lubnan.

Serangan itu berlaku beberapa jam selepas Lubnan menolak cadangan Israel untuk melakukan perubahan ke atas pasukan pengaman PBB yang mengawal sempadan menjelang undian UNSC untuk memperbaharui mandatnya.

Walau bagaimanapun, rangkaian televisyen al-Manar Lubnan menggambarkan projektil itu sebagai tembakan fosforus dan mengenal pasti kawasan yang disasarkan sebagai bandar Houla dan Mays al-Jabal di selatan Lubnan.

Media Israel pada awalnya mengatakan tembakan itu terjadi di tengah-tengah kebimbangan kemungkinan penyusupan oleh Lubnan berhampiran Kibbutz di wilayah Galilee Atas, yang terletak berhampiran sempadan Lubnan dan wilayah Syria yang dikuasai Israel di Dataran Tinggi Golan.

Namun, baik tentera Lubnan mahupun Hezbollah, menafikan melakukan operasi yang didakwa rejim Israel tersebut di wilayah jajahan.

Secara teknikalnya, perang di antara Israel-Lubnan masih belum berakhir, justeru Pasukan Interim Pertubuhan Bangsa-Bangsa Bersatu (UNIFIL) ditugaskan memantau gencatan senjata membabitkan kedua-dua negara itu. – Agensi


CPTPP tidak jejaskan hak, kepentingan Bumiputera: Azmin

KAJANG, 23 Rabiulakhir 1443H, Ahad – Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali sekali lagi menegaskan bahawa hak dan kepentingan Bumiputera tidak akan terjejas jika kerajaan meratifikasikan Perjanjian Komprehensif dan Progresif bagi Perkongsian Trans-Pasifik (CPTPP).

Beliau menjelaskan terdapat ‘cutoff policy’ (dasar yang jelas) untuk melindungi hak dan kepentingan Bumiputera seperti yang terjamin dalam Perlembangaan Persekutuan ketika negara menandatangani perjanjian CPTPP pada 2018.

“Dalam perjanjian CPTPP di bawah Annex II (Langkah-langkah Tidak Patuh), disebut secara khusus bahawa hak dan kepentingan Bumiputera seperti yang dijamin oleh Perlembagaan Persekutuan akan kekal dalam CPTPP.

“Saya telah memberikan secara terperinci peruntukan di dalam Annex II ini dan saya telah memaklumkan di Parlimen sebagai hujah untuk menyangkal dakwaan mana-mana pihak yang menyatakan kita berkompromi soal Melayu dan Bumiputera, itu tidak benar,” katanya pada sidang media selepas Program Semarak Prihatin Negeri Selangor di Ibu Pejabat Polis Daerah (IPD) Kajang di sini hari ini.

Beliau berkata demikian ketika diminta mengulas kenyataan Presiden Parti Pejuang Tanahair (Pejuang) Datuk Seri Mukhriz Mahathir yang mendakwa agenda Bumiputera akan dikawal selia dan terhad berbanding hak Bumiputera yang termaktub dalam Perlembagaan Persekutuan apabila CPTPP diratifikasikan.

Terdahulu, dalam program itu, Mohamed Azmin menyerahkan peruntukan bantuan kelulusan khas Perdana Menteri Datuk Seri Ismail Sabri Yaakob berjumlah RM1.79 juta yang disampaikan melalui Unit Penyelarasan Pelaksanaan (ICU) Jabatan Perdana Menteri bagi menaik taraf beberapa kemudahan di IPD Kajang.

Menurutnya, bantuan tersebut akan digunakan untuk menambah baik 60 unit rumah kediaman anggota, Surau Al-Amin IPD Kajang dan Taman Seri Pengaman, Sungai Jelok serta Rumah Persatuan Keluarga Polis (Perkep) IPD Kajang.

“Kajang kini pesat membangun dan pastinya tenaga anggota polis memerlukan sokongan untuk bekerja dengan lebih efektif. Ini bagi menghargai jasa dan pengorbanan pasukan (polis) dalam usaha mengawal penularan COVID-19,” katanya. – Bernama


Lanjutan pemberian subsidi kepada penternak ayam belum diputuskan

ALOR SETAR, 11 Rejab 1443H, Ahad – Kerajaan belum memutuskan sama ada akan melanjutkan pemberian subsidi kepada penternak ayam yang dilaksanakan berikutan isu kenaikan harga ayam ketika ini.

Menteri Pertanian dan Industri Makanan, Datuk Seri Dr Ronald Kiandee berkata, pemberian subsidi selama empat bulan mulai 5 Februari hingga 4 Jun itu membabitkan peruntukan lebih RM500 juta.

“Pemberian subsidi itu untuk memastikan harga ayam kekal di bawah RM8.90 sekilogram berbanding harga pasaran yang boleh mencecah hingga RM9.80 atau RM9.90 sekilogram. Tetapi kita hendak turunkan harga jadi kerajaan perlu beri subsidi walaupun ia akan memberi impak kewangan kepada kerajaan.

“Pada masa ini juga, kita tidak boleh mengurangkan harga jagung import. Kita tidak tanam jagung secara komersial untuk makanan haiwan, jadi kita import sebab itu berlaku peningkatan pada harga ayam di pasaran sekarang,” katanya ketika diminta mengulas mengenai pemberian subsidi kepada penternak ayam.

Terdahulu, beliau merasmikan Program Smart Sawah Berskala Besar (SMART SBB) di Pertubuhan Peladang Kawasan (PPK) Lembaga Kemajuan Pertanian Muda (MADA) C-IV Kangkong dekat sini, hari ini.

Ronald berkata, bagi mengawal harga ayam pada masa hadapan, kerajaan sedang merangka satu dasar baharu untuk menggalakkan penanaman jagung secara meluas di negara bagi menampung kebergantungan jagung import bagi kegunaan makanan haiwan.

“Kerajaan mahu galakkan penanaman jagung ini bagi menampung jagung import dan kita tahu kesan kebergantungan kepada jagung dari negara luar ini akan mengakibatkan kos penternakan di Malaysia meningkat dan itu akan mempengaruhi harga jualan ayam di pasaran,” katanya.

Baru-baru ini, kerajaan bersetuju memberikan subsidi kepada penternak ayam sebanyak 60 sen setiap kilogram dengan mengambil kira harga ayam hidup di peringkat ladang sebanyak RM5.90 sekilogram dan harga runcit ayam bulat standard sebanyak RM8.90 sekilogram.

Kerajaan juga akan memberi subsidi lima sen sebiji kepada pengeluar dan penternak untuk semua jenis kategori telur.- Bernama


Hukum mengundi wajib

BANGI, 14 Rabiulakhir 1444H, Rabu – Rakyat dinasihatkan supaya keluar menunaikan tanggungjawab untuk mengundi pada Pilihan Raya Umum Ke-15 (PRU15) kerana ia merupakan kewajipan.

Malah, harus difahami tindakan itu sebagai tanggungjawab bagi menentukan pemimpin negara.

Presiden PAS, Tan Sri Abdul Hadi Awang berkata, mengundi merupakan tanggungjawab yang wajib dilaksanakan berbanding menunaikan umrah yang sunat buat umat Islam.

“Memilih pemimpin di atas dunia ini merupakan perkara yang akan disoal pada hari kiamat termasuk amalan serta tingkah laku kita dalam hubungan dengan masyarakat, keluarga dan sebagainya.

“Jadi, rakyat perlu melantik pemimpin untuk mewakili mereka seterusnya membentuk kerajaan yang baik untuk mentadbir negara.

“Tanggungjawab sebagai pengundi dengan memilih pemimpin yang benar-benar menunaikan amanah Allah SWT,” katanya.

Penyandang Parlimen Marang itu menjelaskan, dalam amalan demokrasi moden, rakyat diberikan peluang untuk menentukan kepemimpinan negara berdasarkan pengundian bagi membolehkan pemimpin menguruskan dasar kerajaan dan kesejahteraan rakyat.

“Jangan sekali-kali memilih golongan yang salah dan sesat untuk diangkat menjadi pemimpin dan mentadbir negara.

“Sekiranya pemimpin yang dipilih tidak mempunyai iman dan akhlak, maka, ekonominya akan runtuh, politiknya pula zalim dan menipu, lantas tiada keamanan dan kesejahteraan lagi,” katanya.


Politikus khianat mandat rakyat pasti terima hukuman!

BANGI, 10 Jamadilakhir 1442H, Sabtu – Mandat rakyat tidak boleh dikhianati serta dijual beli dengan harga politik yang murah hanya kerana kepentingan diri atau bujukan hawa nafsu.

Atas sebab itu, ahli politik yang tiada pendirian dan prinsip bahkan menjadi pak sanggup sehingga lupa mandat dan amanat yang diberikan pasti menerima ‘hukuman’ oleh rakyat.

Pemerhati politik, Mohd Luttfi Abd Khalid percaya tatkala negara dilanda COVID-19, rakyat tidak terlalu fanatik dengan permainan dan pencak silat politik kepartian melebihi kebimbangan dan kerisauan mereka terhadap situasi pandemik sekarang dan kesannya ke atas mereka.

Katanya, realiti pergolakan politik dan perebutan kuasa di tengah-tengah pandemik COVID-19 yang semakin serius bukan suatu perkembangan yang dinanti-nantikan dengan penuh minat atau membawa maslahat kepada seluruh rakyat.

Tegasnya, negara dan rakyat sudah cukup terhimpit dan terkesan dengan pandemik ini dan menghadapi masa depan yang sangat tidak menentu dari aspek-aspek sosial, ekonomi, politik, kejiwaan, kekeluargaan dan keselamatan hidup secara umum.

“Justeru, para politikus ini semua perlu diberi peringatan, amaran dan ancaman bahawa yang menaikkan mereka ke jawatan dan kedudukan mereka yang mewah sekarang datangnya dari tangan-tangan rakyat yang memangkah di peti-peti undi.

“Ia bukan satu mandat yang boleh dikhianati dan dijual beli dengan harga politik yang sangat murah atau dilemparkan ke sebelah menurut kepentingan diri sendiri atau bujukan hawa nafsu,” katanya dalam kenyataan hari ini.

Beliau berkata demikian mengulas mengenai tindakan segelintir pihak yang mencabar proklamasi darurat yang dilaksanakan oleh kerajaan di mahkamah.

BACA ULASAN PENUH MOHD LUTTFI ABD KHALID BERKAITAN SAMAN TERHADAP PERDANA MENTERI DAN KERAJAAN MALAYSIA BERHUBUNG PENGISYTIHARAN DARURAT DI RUANGAN PENDAPAT ISMAWEB.NET


Tiada SOP pilih kasih pada PRN Melaka

KUALA LUMPUR, 19 Rabiulawal 1443H, Selasa – Tiada isu pilih kasih membabitkan jemaah menteri bagi pelaksanaan prosedur operasi standard (SOP) pada Pilihan Raya Negeri (PRN) Melaka, demikian tegas Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar.

“Kita tidak mengamalkan ‘double standard’, saya berharap semua pihak beri kerjasama dan saya bercakap bagi Majlis Keselamatan Negara (MKN), Kementerian Kesihatan (KKM) serta SPR.

“Saya akan bangkitkan perkara ini dalam mesyuarat Kabinet dan meminta menteri jangan menyalahgunakan SOP ditetapkan MKN dan KKM yang akan dilaksanakan SPR,” katanya seperti dilapor Sinar Online, hari ini.

Beliau menjawab soalan tambahan Datuk Seri Saifuddin Nasution Ismail (PH-Kulim Bandar Baharu) yang meminta jaminan kerajaan supaya tiada majlis rasmi kerajaan dianjurkan oleh menteri Kabinet untuk kempen PRN Melaka.

Wan Junaidi berkata, Suruhanjaya Pilihan Raya (SPR) mahu proses demokrasi berjalan iaitu membenarkan kesemuanya berpandukan ketetapan MKN dan KKM.

“Kalau undang-undang dilaksanakan satu pihak, mesti dilaksanakan pihak lain,” katanya.

Justeru, beliau berkata, pihaknya berharap larangan berhimpun sepanjang PRN Melaka untuk tujuan kempen dapat dipatuhi.

“Saya tidak boleh beri jaminan aktiviti oleh aktivis politik. Ketika PRN Sabah, kita buat SOP tetapi parti berkempen dan tidak ada kawalan,” katanya.

Bagaimanapun, katanya, SPR dengan kerjasama MKN dan KKM sedang memuktamadkan penambahbaikan SOP Pencegahan COVID-19 Bagi Pelaksanaan PRN Melaka yang akan diumumkan sebelum penamaan calon.

“SOP ini akan disesuaikan selaras dengan fasa PPN di samping mengambil kira pandangan MKN dan KKM,” katanya.


Bekas ketua perisik lepas tanpa bebas tuduhan pecah amanah RM50.4 juta

KUALA LUMPUR, 30 Syaaban 1442H, Isnin – Mahkamah Tinggi di sini hari ini melepas tanpa membebaskan bekas Ketua Pengarah Organsasi Perisikan Luar Malaysia (MEIO) Datuk Hasanah Ab Hamid, daripada pertuduhan melakukan pecah amanah US$12.1 juta (RM50.4 juta) milik kerajaan Malaysia, tiga tahun lepas.

Hakim Datuk Ahmad Shahrir Mohd Salleh membuat keputusan itu, selepas Timbalan Pendakwa Raya Muhammad Iskandar Ahmad memaklumkan kepada mahkamah bahawa, pihaknya memohon untuk tidak meneruskan kes terhadap Hasanah.

“Timbalan pendakwa raya menyatakan bahawa tertuduh (Hasanah), akan dihadapkan semula dengan pertuduhan di masa akan datang. Timbalan Pendakwa Raya juga telah menjelaskan mengenai kewujudan penemuan-penemuan baharu.

“Dalam keadaan ini, mahkamah mendapati pihak pendakwaan telah mengemukakan alasan yang wajar dalam melaksanakan kuasa budi bicaranya untuk tidak meneruskan pertuduhan terhadap tertuduh. Oleh yang demikian, mahkamah dengan ini memberi perintah agar tertuduh dilepaskan tanpa dibebaskan,” kata hakim itu.

Hakim Ahmad Shahrir juga berkata, apabila pendakwa raya menjalankan kuasa-kuasanya di bawah Seksyen 254(1) Kanun Prosedur Jenayah untuk tidak meneruskan pendakwaan terhadap tertuduh, adalah menjadi kewajipan mahkamah berdasarkan Seksyen 254(3) kanun sama, untuk mempertimbangkan sama ada tertuduh sepatutnya diberi perintah pelepasan tanpa pembebasan atau perintah pelepasan dan pembebasan.

“Ini ialah kuasa budi bicara kehakiman yang mesti dipertimbangkan menurut lunas undang-undang. Hakikatnya, mahkamah tidak boleh menggesa pendakwa raya untuk tetap meneruskan kes terhadap tertuduh, jika pendakwa raya menarik balik pertuduhan tersebut. Inilah kedudukan undang-undang,” katanya.

Terdahulu, peguam Hamdan Hamzah yang mewakili Hasanah berkata, pihaknya tidak membantah permohonan pihak pendakwaan itu.

Perbicaraan kes itu bermula pada 6 Oktober tahun lepas dengan 10 saksi pendakwaan telah memberi keterangan, antaranya Pegawai Siasatan di Bahagian Forensik Teknologi Ibu Pejabat Suruhanjaya Pencegahan Rasuah Malaysia (SPRM) Badri Azni, dan Penolong Penguasa SPRM Muhammad Nizhar Kadir.

Hari ini sepatutnya ditetapkan untuk sambung bicara dengan memanggil saksi-saksi terlindung untuk memberi keterangan.

Namun, pihak media dan orang awam tidak dibenarkan berada di dalam mahkamah pada hari ini (12 April) hingga 16 April, bagi mendengar keterangan 11 saksi pendakwaan yang dijalankan secara tertutup, kerana ia melibatkan isu keselamatan negara.

Pada 25 Oktober 2018, Hasanah, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri, melakukan pecah amanah wang berjumlah US$12.1 juta (RM50.4 juta) milik kerajaan Malaysia.

Dia didakwa melakukan kesalahan itu di pejabat Ketua Pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya, antara 30 April hingga 9 Mei 2018, mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan. – Bernama


Israel ancam tingkat hukuman ke atas tahanan Palestin

RAMALLAH,  22 Rejab 1442H, Sabtu – Penjara Israel mengancam akan meningkatkan hukuman ke atas warga Palestin yang ditahan.

Keputusan dilakukan di penjara Ofer itu sekali gus memburukkan lagi tahap kesihatan warga Palestin, ditambah pula dengan penularan wabak COVID-19.

Persatuan Tahanan Palestin (PPS) berkata, ancaman itu berkemungkinan akan meningkatkan tindakan mogok dalam kalangan tahanan Palestin, disebabkan pihak penjara enggan memenuhi tuntutan mereka.

Sebelum ini, para tahanan membantah penindasan dilakukan penjara Israel, termasuk serbuan beberapa kali di bilik tahanan serta pemindahan tahanan ke penjara lain.

Tahanan turut mengadu bahawa perkhidmatan air ke penjara dipotong, sehingga mengakibatkan kualiti kebersihan menurun di tengah-tengah penularan COVID-19. – Agensi


PKPB: Ada pekerja salah guna surat kebenaran

KUALA LUMPUR, 8 Rabiulawal 1442H, Ahad – Polis mengesan tindakan segelintir pekerja menyalahgunakan surat kebenaran daripada majikan untuk bergerak tanpa alasan munasabah pada hujung minggu sepanjang Perintah Kawalan Pergerakan Bersyarat (PKPB) yang berkuat kuasa sejak 14 Oktober lalu.

Ketua Polis Daerah Sentul, ACP S. Shanmugamoorthy Chinniah berkata, pihaknya akan terus berhubung dengan majikan masing-masing untuk tindakan susulan.

Beliau berkata, ini kerana terdapat sektor perkhidmatan yang hanya beroperasi pada hari biasa tetapi ada yang mengambil kesempatan menggunakan surat kebenaran itu untuk melepasi sekatan jalan raya (SJR) pada hujung minggu bagi tujuan peribadi dan tanpa alasan munasabah.

“Ada juga sebilangan pekerja yang membuat salinan surat yang sama untuk beberapa rakan sekerja tetapi tidak mungkin kesemua mereka bekerja pada masa sama pada hari tidak bekerja.

“Selain itu, pemeriksaan lebih teliti dan kerap juga akan dilakukan ke atas (sektor) perkhidmatan seperti penghantaran kurier,” katanya kepada pemberita selepas membuat pemantauan pematuhan PKPB di beberapa SJR di daerah Sentul hari ini.

Shanmugamoorthy berkata, pihaknya turut mengesan beberapa individu yang memberi alasan hendak membuat penghantaran bungkusan atau barangan dengan menunjukkan dokumen berkaitan tetapi apabila diperiksa lanjut mereka bergerak dengan tangan kosong.

“Jika sebelum ini hanya kompaun atau amaran yang diberi terhadap mereka yang ingkar perintah PKPB ini, tetapi tindakan sama juga akan diambil terhadap majikan.

“Saya menyeru orang ramai supaya tidak mengambil kesempatan dengan mengaburi mata pihak berkuasa untuk tujuan peribadi bagi membendung penularan wabak COVID-19 ini,” katanya. – Bernama


Gagal kempen tolak Belanjawan 2021 patut jadi ‘final call’ buat Anwar

Oleh Athirah Huda Zalhe

BANGI, 1 Jamadilawal 1442H, Rabu – Kegagalan kempen besar-besaran Pakatan Harapan (PH) menolak Belanjawan 2021 di Dewan Rakyat semalam, seharusnya menjadi ‘final call’ buat ketua pembangkang, Datuk Seri Anwar Ibrahim.

Sejak awal kejatuhan PH, Anwar – yang pernah dipenjara atas tuduhan jenayah liwat – telah beberapa kali mendakwa berjaya mengumpul Akuan Bersumpah (SD) dengan jumlah meyakinkan.

Malah, Presiden PKR itu juga memujuk media melaporkan dengan pelbagai retorik yang tidak berkesudahan, meskipun beliau memahami isi kandungan teguran Istana Negara sebelum ini.

Melihat ‘pergolakan’ yang berlaku, Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, PH sepatutnya sudah ‘move on’ ke arah memberi input terbaik selaku pihak yang berperanan sebagai check and balance di Dewan Rakyat, bukan menjerit melalak tidak keruan dengan gelagat seperti beruk dicucuk punggungnya.

“Perlakuan tidak senonoh ditontoni oleh lebih 30 juta rakyat yang sebahagian besarnya layak mengundi pada PRU15 nanti,” katanya kepada Ismaweb.net, hari ini.

Terdahulu, Rang Undang-Undang Perbekalan (Belanjawan) 2021 diluluskan di Dewan Rakyat semalam, selepas bacaan ketiga diputuskan menerusi undi belah bahagi bahagian menyaksikan 111 wakil rakyat menyokong, 108 menolak dan satu tidak hadir.

Keputusan itu sekali gus mengakhiri khabar angin kononnya Perikatan Nasional bakal tumbang dan tubuhnya pemerintahan baharu.

Mengulas lanjut, Haji Rashidi berkata, kini adalah masa untuk semua pihak tanpa mengira parti dan bangsa bekerja bertungkus-lumus menjana semula ekonomi negara, yang bukan hanya terkesan akibat COVID-19, malah hasil kerugian dilakukan kerajaan 22 bulan sebelum ini.

“Kepada Ahli Parlimen PN yang masih diizinkan Allah untuk meneruskan pemerintahan, sedarilah bahawa peringatan Allah SWT itu semakin jelas, supaya anda sekalian tidak bercakaran sesama sendiri kerana berebut harta dan tamakkan kedudukan semata-mata.

“Tidak lupa bahawa teguran ini juga ditujukan kepada mereka yang merasakan dirinya muda dan berkemampuan,” katanya.

Justeru, beliau menggesa semua pihak supaya segera menghentikan persengketaan dan politik dendam, sanggup tikam belakang serta bersikap hipokrit kerana rakyat semakin muak.

“Sesungguhnya, sokongan majoriti kepada Perdana Menteri ke-8 dan Kabinetnya di Parlimen pada 15 Disember 2020 bagi kali yang ke-28 dalam siri pembentangan Belanjawan, merupakan testimoni kukuh bagi kerajaan Perikatan Nasional untuk terus maju meneruskan agenda Belanjawan 2021 dan menyelamatkan negara.

“MUAFAKAT menyokong penuh sehingga ekonomi negara dipulihkan semula dalam tempoh baki pemerintahan yang sah sehingga PRU-15 diumumkan,” katanya.


Serangan udara Russia di Syria bunuh dua orang awam

SANAA, 6 Safar 1445H, Rabu – Serangan udara Russia di barat laut Syria – yang dikawal pemberontak – membunuh dua orang awam, kata kumpulan penyelamat White Helmets.

“Dua lelaki, kedua-duanya orang awam, terbunuh…dan lima yang lain termasuk seorang wanita dan dua kanak-kanak cedera,” kata anggota sukarelawan White Helmets, Rami al-Dandal kepada AFP.

Katanya, seorang daripada mangsa maut berusia 18 tahun dan seorang lagi warga emas.

Wartawan AFP di tempat kejadian melaporkan, Russia melancarkan dua serangan di bandar Ain Shib, bandar Idlib barat.

Terdahulu, serangan udara Russia menyasarkan pangkalan pemberontak di bandar Idlib utara yang menyasarkan kumpulan Hayat Tahrir al-Sham (HTS), membunuh tiga orang.

Menurut Pemerhati Hak Asasi Manusia Syria (SOHR), sekurang-kurangnya tujuh anggota HTS yang lain cedera bersama lima orang awam lain.

Wilayah Idlib yang dikuasai pemberontak adalah rumah kepada kira-kira tiga juta orang dan salah satu kawasan terakhir yang dikuasai pemberontak di negara itu.

Awal bulan lalu, pesawat pejuang Russia membunuh sekurang-kurangnya tiga orang awam daripada keluarga yang sama di wilayah barat laut Idlib.

Pada Jun, serangan udara Russia mengorbankan sekurang-kurangnya 13 orang di wilayah Idlib dalam serangan yang disifatkan oleh SOHR sebagai yang paling dahsyat pada tahun ini.

Kira-kira sembilan orang awam, termasuk dua kanak-kanak antara yang maut, manakala enam orang terbunuh dalam pasar buah-buahan di Jisr Al-Shughur.

Ratusan ribu orang terbunuh di Syria sejak perang meletus pada 2011 – kebanyakannya orang awam – jutaan rakyat dipindahkan secara dalaman dan luaran malah ramai yang menjadi pelarian di Timur Tengah dan Eropah.

Selepas kemenangan pemberontak pada awal tahun peperangan, Presiden Syria, Bashar al-Assad dapat mengubah keadaan dengan sokongan Russia serta Iran dan pasukan pembangkang kini hanya mengawal sebahagian daripada bahagian utara negara itu. – Agensi


PM Malaysia patut ketuai negara ahli APEC jalankan boikot ekonomi terhadap AS

BANGI, 3 Jamadilawal 1445H, Jumaat – Perdana Menteri Malaysia sepatutnya menggunakan peluang menghadiri sidang kemuncak Kerjasama Ekonomi Asia Pasifik (APEC) di San Francisco, Amerika Syarikat (AS) dengan memberikan tekanan ekonomi terhadap negara pencabul hak asasi manusia itu.

Naib Presiden BERJASA, Ir Ts Muhammad Lukman Al Hakim Mohamad berkata, Datuk Seri Anwar Ibrahim perlu menyuarakan bahawa negara-negara ahli APEC akan memboikot ekonomi jika AS meneruskan pembersihan etnik yang semakin meruncing di Palestin.

Beliau berkata, desakan dibuat bukan bertujuan Malaysia perlu memutuskan hubungan dengan AS, kerana ia sudah tentu tidak munasabah dah logik.

“Memang AS merupakan rakan strategik ekonomi Malaysia buat sekian lama dan merupakan pelabur luar terbesar buat negara. Sebagai contoh, AS mencatatkan pelaburan langsung asing di Malaysia sebanyak AS$13.5 bilion pada tahun 2020.

“Selain itu, Malaysia juga ialah rakan dagangan ke-18 terbesar AS. AS juga menyediakan kira-kira AS$220 juta bantuan keselamatan untuk Malaysia, termasuk penyediaan peralatan, pendidikan, latihan dan program pertukaran lain.

“Namun, sekurang-kurangnya Malaysia harus menunjukkan keberanian dengan memboikot mereka dalam beberapa segmen ekonomi untuk memberikan tekanan dan pengajaran,” katanya dalam kenyataan, hari ini.

Sebelum ini, ramai mengharapkan PM tidak hadir ke sidang kemuncak APEC tersebut sebagai tanda solidariti terhadap Palestin.

“Sebaliknya, beliau hadir namun menjadi saksi bisu seolah-olah tiada apa-apa dosa yang dilakukan oleh AS.

“Apa yang berlaku sepanjang konflik Israel dan Palestin sejak 7 Oktober lalu menunjukkan Malaysia adalah sebuah negara yang lemah, tidak berpendirian serta kuat bermain drama!,” katanya lagi.

Anwar dijadual menghadiri majlis makan malam Pemimpin Ekonomi APEC yang dihoskan oleh Presiden Amerika Syarikat Joe Biden, hari ini.

AS dan Malaysia adalah antara 12 anggota pengasas APEC.

Negara lain ialah Australia, Brunei, Kanada, Indonesia, Jepun, Korea Selatan, New Zealand, Filipina, Singapura dan Thailand.

Ini diikuti China, Hong Kong, Taiwan, Mexico dan Papua New Guinea pada 1993. Chile menyertainya pada 1994 serta Peru, Russia dan Vietnam pada 1998, menjadikan keanggotaan penuh kepada 21.

APEC mempunyai hampir tiga bilion penduduk, 62 peratus daripada Keluaran Dalam Negara Kasar (KDNK) dunia dan 48 peratus daripada perdagangan dunia pada 2021.


Seorang doktor Palestin maut ditembak tentera Israel

JENIN, 17 Rabiulawal 1444H, Jumaat – Seorang doktor di sebuah hospital kerajaan maut selepas ditembak tentera rejim pengganas Israel pada Jumaat.

Abdullah Abu al-Teen, 43, terkena tembakan di kepala apabila cuba merawat seorang lelaki cedera ketika serbuan Israel di Jenin di Tebing Barat yang diduduki.

Sumber memberitahu agensi berita rasmi Palestin, Wafa bahawa pasukan khas Israel menyerbu kem itu bersama-sama puluhan kenderaan tentera.

Menurut Kementerian Kesihatan Palestin, bapa kepada tiga orang anak itu ditembak di kepala oleh tentera Israel di hadapan hospital.

Sementara itu, Mateen Dabaya, 20, turut terbunuh dan lima lagi rakyat Palestin cedera ketika serbuan di kem pelarian Jenin.

Puluhan rakyat Palestin dilaporkan terbunuh dalam beberapa bulan kebelakangan ini ketika serbuan Israel hampir setiap hari di seluruh Tebing Barat. – Agensi


Judi: Jangan hanya tangkap cicak mengkarung saja, naga sekali!

KUALA LUMPUR, 24 Zulhijjah 1441H, Jumaat – Pihak berkuasa didesak untuk menjejaki dan membuat penahanan terhadap tauke judi yang terbabit dalam menjalankan operasi secara haram dan memberikan rasuah kepada pegawai agensi penguat kuasa.

Menggesa perkara itu, Pengerusi Pertubuhan Pembela-Pembela Islam Malaysia (PEMBELA), Haji Aminuddin Yahaya berkata, adalah tidak adil sekiranya mereka dibiarkan terlepas tanpa sebarang tindakan.

“Tindakan menahan pegawai penguat kuasa ini hakikatnya hanya ‘tip of the iceberg’. Hanya cicak mengkarung, tapi naga dekat belakang itu mana?

“Ini sepatutnya perlu dibanteras daripada bawah sampai ke akar umbi,” katanya dalam sidang media di hadapan Ibu Pejabat Polis Bukit Aman, di sini hari ini.

Kecewa dengan premis judi yang beroperasi secara berleluasa, Haji Aminuddin berkata, fenomena berkenaan menimbulkan pelbagai persoalan kerana ia berlaku di dalam negara yang majoriti penduduknya adalah beragama Islam.

“Isu aktiviti haram ini sudah seolah-olah tidak boleh dibendung. Luar biasa kerana ini negara Islam. Kemenjadian pusat judi haram semakin berleluasa, walaupun undang-undang ada, penguatkuasaan ada.

“Ianya menimbulkan persoalan besar kepada rakyat, apakah ada pelindung-pelindung kepada tauke judi ini? Ini menjadi pertanyaan, kebimbangan kita. Seolah-olah enforcement tak boleh berbuat apa-apa,” katanya.

Sehubungan itu, beliau mahu menyampaikan mesej kepada pihak berkuasa bahawa PEMBELA bertegas untuk menghentikan aktiviti perjudian ini.

“Resolusi besar yang kita nyatakan sebelum ini adalah dengan menghidupkan kembali Operasi Banteras Aktiviti Haram (Ops BAH).

“Operasi ini telah dihentikan oleh Pakatan Harapan (PH). Sedangkan operasi ini telah berjaya membanteras aktiviti-aktiviti haram, tapi operasi ini dipolitikkan dan diberhentikan oleh PH.

“Jadi kita tuntut kerajaan untuk wujudkan balik. Kita juga ada team yang akan monitor, kita akan memantau semua aktiviti haram ini. Kalau pihak berkuasa masih bersikap acuh tak acuh. Jangan terkejut jika kita dedahkan di kemudian hari,” tegasnya.


Polis rakam keterangan Anwar

KUALA LUMPUR, 28 Zulhijjah 1442H, Sabtu – Ketua Pembangkang, Datuk Seri Anwar Ibrahim dilaporkan sedang memberi kenyataan berhubung perhimpunan di Dataran Merdeka pada 2 Ogos lalu untuk memprotes penangguhan sidang khas Parlimen.

Anwar tiba di Pejabat PKR sekitar jam 11 pagi sementara tidak lama kemudian empat anggota polis tiba.

Setakat ini, 14 Ahli Parlimen pembangkang telah merakam kenyataan mereka mengenai himpunan tersebut termasuk Ahli Parlimen Kepong, Lim Lip Eng dan Ahli Parlimen Simpang Renggam, Dr Maszlee Malik.

Sebelum ini, Ketua Polis Negara, Datuk Seri Acryl Sani Abdullah Sani telah mengatakan bahawa sebanyak 206 laporan polis telah dibuat ke atas perhimpunan yang dihadiri oleh Ahli Parlimen pembangkang pada 2 Ogos lalu.

Ketua Polis Kuala Lumpur, Datuk Azmi Abu Kassim juga mengatakan, semua individu termasuk anggota Parlimen yang terlibat dalam perhimpunan berhampiran Dataran Merdeka akan dipanggil oleh polis untuk membantu siasatan.


Mohd Amar nafi punca Nik Abdul tak tercalon

BANGI, 12 Muharam 1445H, Ahad – Timbalan Menteri Besar Kelantan, Datuk Mohd Amar menafikan dakwaan dirinya adalah punca Nik Mohamad Abduh Nik Abdul Aziz tidak tercalon pada Pilihan Raya Negeri (PRN) 12 Ogos depan.

Naib Presiden PAS itu menegaskan, nama bekas Ahli Parlimen Bachok itu sememangnya tidak tersenarai dari awal untuk kerusi berkenaan.

“Itu fitnah apabila mengatakan saya yang menghalang, sedangkan beliau tidak terbabit dalam mesyuarat pimpinan parti selain tiada jawatan dalam parti.

“Saya tidak tahu dari mana sumber maklumat sedemikian termasuk menyentuh surat daripada Presiden PAS, Tan Sri Abdul Hadi Awang,” katanya.

Terdahulu tular video yang dibuat adik Allahyarham Tan Sri Nik Aziz iaitu Nik Din Nik Mat menggesa supaya rakyat tidak mengundi Timbalan Menteri besar itu pada PRN kali ini.

Menerusi video berdurasi 2 minit 33 saat itu, Nik Din mendakwa telah bertemu Presiden PAS, Tan Sri Abdul Hadi Awang yang turut memberi jaminan bahawa Nik Abduh akan dicalonkan dalam PRN kali ini.

Mengulas lanjut, Mohd Amar yang juga calon DUN Panchor berkata, isu berkenaan sepatutnya selesai apabila Nik Mohamad Abduh dan Timbalan Presiden PAS, Datuk Seri Tuan Ibrahim Tuan Man sudah menjelaskan perkara itu.

“Tuan Ibrahim sebelum ini sudah jawab Nik Mohamad Abduh tidak mahu bertanding dan beliau sendiri juga mengatakan tidak berhasrat dan tiada masalah tidak bertanding kerana mahu menguruskan sekolah agama.

“Jadi, kenapa orang lain yang perlu membuat tuduhan? Bagi saya perkara itu tidak betul,” katanya.

Pada masa sama Mohd Amar menyifatkan kejadian yang berlaku adalah perkara biasa berlaku menjelang PRN dan perlu hadapi dengan tenang.

“Bagi saya isu seperti ini adalah biasa terutama ketika PRN dan kita perlu hadapilah. Namun saya yakin pengundi pun bijaksana kerana kita sokong PAS, bukan sokong individu,” katanya.


Perkasakan BM di Malaysia dulu sebelum diantarabangsakan

Oleh Athirah Huda Zalhe

BANGI, 2 Ramadan 1443H, Isnin – Aspirasi Malaysia untuk mengantarabangsakan bahasa Melayu sebagai bahasa kedua di Asia Tenggara wajar dirai dan disambut baik oleh semua pihak.

Bagaimanapun, inisiatif dan usaha itu juga perlu diselaras di dalam negara dengan memastikan bahasa Melayu turut diperkasa bertepatan Perkara 152 Perlembagaan Persekutuan serta Akta Bahasa Kebangsaan 1967.

Setiausaha Agung BERJASA, Ir Ts Muhammad Lukman Al Hakim berpendapat, bahawa kerajaan sepatutnya terus melipatgandakan usaha ke arah memperkasakan bahasa Melayu sebagai bahasa kebangsaan di Malaysia, sebelum ia dimartabatkan ke peringkat antarabangsa.

Ini kerana, katanya, sehingga ke tahun 2022, masih terdapat warganegara Malaysia yang tidak boleh bertutur walaupun sepatah dalam bahasa Melayu.

“Ini realiti walaupun mungkin peratusannya rendah, tetapi ia merupakan satu ‘wake-up’ call dan perkara yang perlu dilihat secara serius apa yang telah berlaku kepada Perlembagaan kita atau Akta Bahasa Kebangsaan ini.

“Adakah ia benar-benar dilaksanakan atau sekadar duduk di atas kertas selama bertahun-tahun sejak kita merdeka,” katanya kepada Ismaweb.net, hari ini.

Beliau berkata, isu bahasa semestinya berkait rapat dengan peranan pendidikan, media dan komunikasi dalam aspek memperkasa serta membudayakan penggunaan bahasa Melayu sebagai bahasa kebangsaan.

Muhammad Lukman berkata, Kementerian Pendidikan misalnya harus memberikan fokus melihat kelompongan dan ruang kelemahan yang menyebabkan ada dalam kalangan anak muda kini gagal berbahasa Melayu dengan baik.

“Begitu juga dengan Kementerian Komunikasi dan Multimedia, kita membawa masuk pelbagai rancangan, inisiatif dan juga program-program luar yang tidak langsung memartabatkan bahasa Melayu.

“Jadi, bagaimana kita katakan bahawa kerajaan mahu menjadikan bahasa Melayu sebagai bahasa kedua di Asia Tenggara, walhal kita sendiri tidak memainkan peranan dalam tanah air sendiri,” katanya.

Pada masa sama, beliau menekankan keperluan sistem pendidikan negara melihat kembali sama ada sekolah vernakular relevan atau tidak dalam konteks memperkasakan bahasa kebangsaan.

“Sejauh mana pembelajaran bahasa Melayu itu diberikan fokus, sejauh mana pembelajaran dan penguasaan bahasa Melayu dijadikan agenda besar sekolah vernakular.

“Ini harus kita pantau, kaji dan uji untuk memastikan tidak berlaku senario ada di kalangan warganegara Malaysia yang gagal berkomunikasi dan berinteraksi dalam bahasa Melayu dengan baik.

“Kita perlu tengok betul-betul dan pastikan kita bermula dengan negara kita sendiri sebelum kita mengantarabangsakan bahasa kebangsaan ini,” katanya.


Jakim minta umat Islam tidak tular iklan raya promosi judi

PUTRAJAYA, 4 Ramadan 1442H, Jumaat – Jabatan Kemajuan Islam Malaysia (Jakim) meminta umat Islam di negara ini agar tidak menularkan video yang dipercayai mengandungi iklan judi bersempena Aidilfitri yang dilihat boleh membawa kesan buruk.

Menurut kenyataan Jakim hari ini, jabatan itu memandang serius isu berkenaan dan menentang keras perbuatan tersebut yang telah menimbulkan kegusaran dan rasa tidak senang dalam kalangan masyarakat, khususnya umat Islam.

“Justeru, Jakim menyokong usaha pihak berwajib dalam mengambil tindakan yang sewajarnya terhadap pihak yang bertanggungjawab dalam perkara ini mengikut lunas undang-undang yang sedang berkuat kuasa,” demikian menurut kenyataan itu.

Jakim turut menasihati umat Islam agar tidak terlibat dalam sebarang aktiviti perjudian, termasuk membantu mempromosikan kegiatan itu yang jelas bertentangan dengan hukum syarak.

Video iklan berdurasi dua minit itu tular menerusi media sosial yang antara lain mengajak orang ramai meraih wang berganda dengan menggunakan perkhidmatan sebuah syarikat perjudian bagi mendapatkan dana untuk menyambut hari raya.

Terdahulu hari ini, Suruhanjaya Komunikasi dan Multimedia Malaysia dilaporkan telah meminta penyedia platform media sosial seperti Facebook, Twitter dan YouTube agar menurunkan iklan yang mengajak umat Islam di negara ini berjudi bagi mendapatkan dana untuk balik kampung bersempena Aidilfitri. – Bernama


Ismail Sabri jawab tuduhan Al Jazeera hari ini

BANGI, 14 Zulkaedah 1441H, Isnin – Menteri Kanan (Kluster Keselamatan), Datuk Seri Ismail Sabri Yaakob dijangka menjawab tuduhan buruk agensi berita asing yang mendakwa, Malaysia melakukan diskriminasi terhadap pendatang tanpa izin (PATI) sepanjang pelaksanaan Perintah Kawalan Pergerakan (PKP).

Perkara itu dinyatakan oleh Ketua Pengarah Kesihatan, Datuk Dr Noor Hisham Abdullah ketika dihubungi Ismaweb.net sebentar tadi.

“PC (Sidang Media) jam 2 petang hari ini Datuk Ismail Sabri akan jawab semua soalan,” katanya ringkas.

Bagaimanapun, beliau enggan mengulas lanjut berkenaan isu tersebut apabila ditanya tentang pandangan peribadinya.

Terdahulu, agensi berita Al Jazeera dalam laporan bertajuk “Locked Up in Malaysia’s Lockdown” mendakwa, berlaku diskriminasi terhadap PATI, dari segi layanan ketika Malaysia menguatkuasakan PKP bagi menangani COVID-19.

Video laporan berdurasi 20.25 minit itu mendapat cemuhan netizen yang menyifatkannya sebagai tidak benar dan berniat tidak baik.

Menteri Kesihatan, Datuk Seri Dr Adham Baba yang kemudian mengulas laporan berkenaan berkata, dakwaan diskriminasi terhadap PATI tidak berasas kerana Malaysia memperkenalkan PKP untuk menyelamatkan orang ramai daripada COVID-19 tanpa mengira warganegara atau bukan warganegara.
“Laporan Al Jazeera yang menyebut berlaku diskriminasi adalah satu tuduhan yang tidak betul. Menyelamatkan warganegara atau bukan warganegara merupakan satu tindakan di bawah Akta 342 (Akta Pencegahan dan Pengawalan Penyakit Berjangkit 1988) bagi menangani wabak COVID-19.
“Jadi, kita perlu pastikan semua yang dikesan dapat disaring dan diasingkan,” katanya.
PAUTAN BERKAITAN: https://www.aljazeera.com/programmes/101east/2020/07/locked-malaysia-lockdown-200702104523280.html
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Perak sediakan 1,000 RTK-Ag kepada 59 pusat khidmat ADUN

IPOH, 2 Syawal 1443H, Selasa – Kerajaan Perak melalui jabatan kesihatan negeri akan menyediakan 1,000 Kit Ujian Pantas Antigen (RTK-Ag) percuma kepada setiap 59 pusat khidmat Ahli Dewan Undangan Negeri (ADUN) sebagai langkah berjaga-jaga menghadapi COVID-19 ketika musim perayaan ini.

Pengerusi Jawatankuasa Kesihatan, Sains, Alam Sekitar dan Teknologi Hijau Perak Mohd Akmal Kamarudin berkata pemberian kit dalam masa terdekat itu diharap dapat mengawal dan memutuskan rantaian COVID-19 pada peringkat awal.

“Sebanyak 1,000 RTK-Ag ini akan diagihkan kepada setiap pusat khidmat ADUN dan seterusnya diedarkan kepada rakyat,” katanya ditemui pemberita pada Majlis Sambutan Hari Raya anjuran kerajaan negeri di Stadium Indera Mulia di sini hari ini.

Dalam pada itu, beliau berkata setakat ini tiada keperluan untuk membuka pusat kuarantin di negeri itu memandangkan sistem kesihatan semakin baik dan pesakit COVID-19 boleh menjalani kuarantin di rumah.

“Kebanyakan pesakit COVID-19 berada di kategori satu dan dua dengan mereka hanya menjalani kuarantin di rumah serta boleh sembuh dalam masa dua ke tiga hari,” katanya. – Bernama


Bekalan air di 7 wilayah pulih

KUALA LUMPUR, 21 Muharram 1442H, Rabu – Gangguan air tidak berjadual melibatkan kesemua kawasan di tujuh wilayah, ekoran henti tugas Loji Rawatan Air Sungai Selangor Fasa 1, 2, 3 dan Rantau Panjang pada 3 September lalu, pulih sepenuhnya.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan hari ini berkata, tujuh wilayah itu ialah Wilayah Klang atau Shah Alam; Petaling; Kuala Langat; Hulu Selangor; Kuala Selangor; Gombak; dan Kuala Lumpur.

“Air Selangor mengucapkan ribuan terima kasih di atas kesabaran pengguna sepanjang tempoh gangguan bekalan air tidak berjadual ini. Sentiasa gunakan air dengan berhemat,” katanya dalam kenyataan dikeluarkan 7 pagi tadi.

Menurut kenyataan itu, Air Selangor turut menyarankan pengguna untuk memuat turun aplikasi telefon pintar Air Selangor di ‘Google Play’ atau ‘Apps Store’, untuk informasi terkini bekalan air.

Pengguna juga boleh merujuk Facebook, Twitter dan Instagram Air Selangor, atau layari laman sesawang www.airselangor.com untuk pertanyaan dan bantuan. – Bernama


Kabinet belum bincang cadangan MPN buka sempadan negara 1 Mac

TANGKAK, 10 Rejab 1443H, Sabtu – Kabinet masih belum membincangkan cadangan Majlis Pemulihan Negara (MPN) untuk membuka semula sempadan negara menjelang 1 Mac, kata Perdana Menteri, Datuk Seri Ismail Sabri Yaakob.

Beliau berkata, Kementerian Kesihatan (KKM) masih belum memberikan maklum balas mengenai cadangan itu kepada Kabinet untuk dinilai.

“Kita mesti mencari keseimbangan antara mahu melindungi industri pelancongan dan kesihatan rakyat, jadi Kementerian Kesihatan akan menelitinya secara terperinci dan mencadangkan langkah seterusnya kepada Kabinet.

“Setakat hari ini, sempadan kita masih ditutup… belum ada perbincangan untuk dibuka semula,” kata Ismail Sabri.

Pada Selasa, Pengerusi MPN, Tan Sri Muhyiddin Yassin berkata, ia telah mengesyorkan kepada kerajaan untuk membuka semula sepenuhnya sempadan antarabangsa negara seawal 1 Mac.

Ismail Sabri berkata, satu-satunya pembukaan setakat ini (untuk perjalanan bebas kuarantin) adalah di sempadan Malaysia-Singapura melalui Lorong Perjalanan Bervaksin (VTL).

Menurutnya, kerajaan sedar akan kesusahan yang dihadapi industri pelancongan yang terjejas teruk akibat pandemik COVID-19, namun tidak mahu kemasukan pelancong asing menyebabkan kes di negara ini meningkat.


KPDNHEP Sandakan rampas 17 tan metrik minyak masak bersubsidi

SANDAKAN, 18 Zulkaedah 1443H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) cawangan Sandakan merampas 17.5 tan metrik minyak masak bersubsidi menerusi serbuan di sebuah rumah sewa di Batu Sembilan.

Ketua Pegawai Penguatkuasanya, Azdy Zukkry John berkata, dalam serbuan jam 4.30 petang itu, pihaknya turut merampas peralatan digunakan untuk menyeleweng minyak masak, sebuah ‘tangki skid dalam premis dan sebuah lori 10 tan dengan jumlah rampasan bernilai RM98,750.

Hasil siasatan awal mendapati minyak masak bersubsidi dalam pek satu kilogram berharga RM2.50 dipindahkan ke dalam sebuah tangki skiad sebelum diproses dalam pek pembotolan sebelum dijual dengan harga RM7.50 sekilogram,” katanya dalam sidang media di sini, semalam.

Dalam serbuan itu, katanya, seorang lelaki berusia 39 tahun ditahan untuk membantu siasatan.

Katanya, tindakan pihak tidak bertanggungjawab ini telah menyebabkan kekurangan minyak masak bersubisidi paket satu kilogram di sini dan penduduk kampung serta golongan berpendapatan rendah mengadu sukar mendapat bekalan minyak masak. – Bernana


Ustaz Muhammad Fauzi Asmuni kini Presiden baharu ISMA

BANGI, 28 Rejab 1442H, Sabtu – Gerakan Islam Ikatan Muslimin Malaysia (ISMA) hari ini melantik Ustaz Muhammad Fauzi Asmuni sebagai Presiden yang baharu.

Pelantikan bekas Timbalan Presiden itu adalah berkuat kuasa bagi sesi 2021-2023.

“Pelantikan ini dibuat dalam Mesyuarat Agung Khas Perwakilan di Putrajaya tengah hari tadi.

“Ustaz Muhammad Fauzi Asmuni dilantik sebagai Presiden ISMA oleh Amir ISMA, Ustaz Abdullah Zaik Abdul Rahman dengan sokongan penuh oleh perwakilan yang hadir,” kata kenyataan media, hari ini.

Ustaz Muhammad Fauzi kini menggantikan Haji Aminuddin Yahaya yang dilantik sebagai Presiden ISMA pada 16 September 2018, selepas Ustaz Abdullah Zaik dipilih menjadi Amir.


Kempenkan sebut Pulau Pinang bukan Penang

Oleh Siti Fatimah Ishak

BANGI, 2 Zulhijjah 1444H, Rabu – Prof Dr Mohd Ridhuan Tee Abdullah mahukan perbahasan ilmiah dapat dihidupkan kembali dalam menilai semula keluasan kedaulatan negeri Kedah dan Pulau Pinang.

Bagaimanapun, beliau menasihatkan puak ultra kiasu supaya tidak berlebih-lebih dalam isu itu, kerana baginya pihak yang berkredibiliti sahaja patut membahaskan perkara berkenaan.

“Yang berbicara dan berbahas harus ahli-ahli sejarah, ilmuan dalam bidang, bukannya ahli politik, yang tidak pernah sedar siapa dirinya, terutama parti ultra kiasu.

“Kumpulan ultra kiasu tidak ada hak untuk berlebih-lebih kerana kamu mendatangi Alam Melayu.

“Kamu sepatutnya, mengkaji dan mendalami asal-usul kamu, kenapa kamu boleh sampai ke mari?,” katanya.

Mengambil contoh Pulau Pinang, beliau meminta supaya diadakan kempen supaya nama Pulau Pinang terus disebut Pulau Pinang, bukan Penang.

“Pulau Pinang International Airport, bukan Penang. Tanjung Penaga dan Bagan.

“Pasti pemimpin ultra kiasu akan kepanasan apabila identiti dan jati diri ini dikembalikan kepada sejarahnya. Sejarah tetap sejarah,” katanya.

Beliau pada masa sama sangat menghormati segelintir bukan Melayu di Pulau Pinang, yang tidak ultra kiasu, apabila masih berani mengekalkan nama pusat perubatan mereka dengan nama Klinik Perubatan Tanah Melayu di Bayan Baru dan Jelutung.

“Walaupun saya difahamkan, dimiliki bukan Melayu, tetap begitu berani meletakkan identiti Melayu. Inilah bukan Melayu yang kita sanjungi dan hormati. Tidak pernah lupa sejarah.

“Klinik ini tetap mendapat sambutan menjadi tumpuan dan perhatian para pesakit, meskipun nama klinik tersebut, bersumberkan kepada sejarah Tanah Melayu,” katanya.


Polis selamatkan 35 wanita warga asing mangsa eksploitasi majikan

KUALA LUMPUR, 5 Jamadilawal 1442H, Ahad – Polis menyelamatkan 35 wanita warga asing, yang dipercayai menjadi mangsa eksploitasi kerja secara paksa oleh sebuah agensi perkhidmatan pembersihan, dalam serbuan di Melaka Tengah dan Petaling Jaya, pada 12 Nov lepas.

Pengarah Jabatan Siasatan Jenayah Bukit Aman, Datuk Huzir Mohamed berkata, seramai 32 warganegara Indonesia dan seorang warga Kemboja diselamatkan di Melaka manakala dua rakyat Indonesia diselamatkan di Selangor menerusi serbuan yang dilakukan.

Beliau berkata, menerusi lima serbuan di Melaka dan satu serbuan di Selangor, mangsa didapati dikurung dalam rumah dan pergerakan mereka dikawal serta tidak dibenarkan menggunakan telefon bimbit.

“Mangsa yang berusia lingkungan 18 hingga 40 tahun mengaku bekerja sebagai tukang cuci dengan melakukan kerja dari rumah ke rumah di sekitar Melaka sejak 2018 sehingga sekarang, dengan gaji RM900 hingga RM1,200 sebulan tetapi tidak menerimanya seperti dijanjikan.

“Ketika serbuan, polis menahan tiga wanita warganegara tempatan berusia lingkungan 33 hingga 42 tahun dipercayai majikan mangsa dan seorang lelaki warga tempatan berusia 40-an,” katanya dalam kenyataan hari ini.

Huzir berkata, tiga suspek wanita warganegara tempatan berkenaan akan menghadapi 35 pertuduhan mengikut Seksyen 12 Akta Antipemerdagangan Orang dan Antipenyeludupan Migran 2007 (ATIPSOM) dan dibaca bersama Seksyen 34 Kanun Keseksaan.

“Suspek lelaki warganegara tempatan yang merupakan rakan subahat juga akan dituduh mengikut Seksyen 12 ATIPSOM dan dibaca bersama Seksyen 109 Kanun Keseksaan,” katanya.

Beliau berkata, kesemua suspek akan dituduh di Mahkamah Sesyen Melaka Tengah esok, manakala semua mangsa yang diselamatkan kini ditempatkan di rumah perlindungan. – Bernama


Anak yang sejuk mata memandang

1. DALAM al-Quran, Allah mendidik orang beriman supaya sentiasa berdoa agar dikurniakan anak yang sejuk mata memandang. Firman Allah:

وَالَّذِينَ يَقُولُونَ رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ

“(dan sifat hamba Allah itu) mereka (sentiasa) berdoa: “Wahai Tuhan kami, kurniakanlah kami isteri-isteri dan zuriat yang sejuk mata memandang.”

2. Apakah yang dimaksudkan dengan anak yang menyenangkan mata memandang ini? Dalam memahami ayat ini, seorang sahabat Nabi bernama al-Miqdad ibn al-Aswad mempunyai pandangan yang agak menarik.

3. Menurut al-Imam al-Tabari, seorang lelaki lalu dihadapan Saidina al-Miqdad ibn al-Aswad, lalu memujinya. Lelaki itu berkata: “Beruntunglah engkau (wahai Miqdad) kerana kedua matamu dapat melihat Rasulullah.” Saidina Miqdad tiba-tiba marah lalu berkata:

ما يدري لو شهده كيف كان يكون فيه

“Sesungguhnya lelaki tersebut tidak mengetahui (apa yang diucapkannya). Sekiranya dia menyaksikan (dan bersama dengan dakwah Rasulullah), dia pasti tidak tahu bagaimana dia akan bertindak (samada menerima dakwah Rasulullah atau tidak).” Bererti bukan mudah berada dalam situasi bersama dengan Rasulullah. Silap-silap, kita juga menentang dakwah.

4. al-Miqdad menerangkan mengapa dia marah dengan kata-kata lelaki tersebut. Kata al-Miqdad: Sesungguhnya Rasulullah dibangkitkan kepada satu kaum yang merasakan menyembah berhala adalah agama yang paling mulia. Ketika Rasulullah datang, Quraysh terpecah kepada dua. Satu kumpulan yang menerima dakwah, dan kumpulan lain menolak seruan Tauhid ini.

5. Ketika itulah kaum Muslimin diuji. Apakah mata mereka akan tenang melihat anak-anak mereka kufur kepada Allah. Apakah tenang mata anak muda Muslim melihat ayah ibu mereka kufur kepada Allah. Kata Miqdad:

فلا تقر عينه و هو يعلم أن حبيبه في النار

“Mata orang-orang beriman tidak akan tenang melihat orang yang dicintainya itu akan berkesudahan di dalam neraka.”

6. Menurut al-Miqdad, inilah yang dimaksudkan oleh doa yang diajarkan oleh Allah di dalam al-Quran itu tadi. Anak sejuk mata memandang adalah mereka yang beriman kepada Allah dan melakukan amal soleh. Mata orang beriman tidak akan tenang melihat anak mereka melakukan amalan yang membawa mereka ke neraka.

7. Bererti, yang dimaksudkan dengan sejuk mata memandang itu adalah anak-anak yang enak dilihat melakukan ketaatan. Orang Mukmin bukan sekadar senang melihat anak mereka berjaya merangkul dunia, menjadi seorang yang bijak atau jutawan yang berjaya sahaja.

8. Orang beriman hanya akan tenang melihat anaknya menjadi anak yang soleh. Biar anak mereka tidak mewah/kaya, asalkan mampu menjadi anak yang soleh. Doa anak yang soleh tidak boleh dibeli dengan dunia.

Semoga Allah mengurniakan kita anak-anak yang soleh, yang menyenangkan pandangan mata dan hati.

Dr Ahmad Sanusi Azmi


Johor lancar pelan induk bagi hidupkan tamadun Melayu

JOHOR BAHRU, 20 Safar 1442H, Khamis – Kerajaan Negeri Johor hari ini melancarkan Pelan Induk Johor Sebagai Pusat Tamadun Melayu Antarabangsa 2021-2025 dalam usaha untuk menghidupkan tamadun Melayu.

Menteri Besar Johor Datuk Ir Hasni Mohamad berkata Johor merupakan negeri pemula merangka dan melancarkan pelan induk tersebut yang mengandungi sembilan teras strategik.

“Sesungguhnya, pelan induk ini sewajarnya menjadi jalan pencerahan untuk kita menghidupkan Tamadun Melayu.

“Saya harap pelan induk ini janganlah hanya menjadi dokumen coffee table. Ia harus menjadi rangka tindakan untuk membangun dan mempromosi kearifan bangsa Melayu dan dunia Melayu,” katanya berucap melancarkan pelan induk berkenaan, di sini hari ini.

Turut hadir Pengerusi Jawatankuasa Pendidikan, Penerangan, Warisan dan Budaya Negeri Johor Mazlan Bujang.

Hasni berkata sembilan teras strategik tersebut ialah Institusi Islam dan Kesultanan Melayu Johor, Kepemimpinan Melayu Johor, Warisan Budaya Johor, Bahasa dan Persuratan Melayu, Ekonomi Melayu, Pelancongan Warisan dan Budaya, Pendidikan dan Pengislahan Awam, Pustaka Warisan Digital serta Iltizam Politik.

Beliau berkata kesemua teras strategik itu dapat mewakili semua aspek penting dalam pembangunan dan pemerkasaan Tamadun Melayu Johor.

“Kerajaan Negeri Johor, melalui Yayasan Warisan Johor dan Bahagian Perancang Ekonomi Negeri Johor (BPENJ) mengambil serius tentang keperluan untuk menjadikan Johor sebagai Pusat Tamadun Melayu Antarabangsa.

“Oleh itu, satu Jawatankuasa Pemandu Pelan Induk Johor sebagai Pusat Tamadun Melayu Antarabangsa 2021-2025 akan ditubuhkan,” katanya dan menambah jawatankuasa tersebut akan berperanan memantau dan melaporkan pelaksanaan pelan induk kepada Kerajaan Negeri Johor dari semasa ke semasa.

Beliau dalam pada itu turut berterima kasih kepada pasukan penggubal dan pasukan penyelidik Universiti Putra Malaysia (UPM), Universiti Teknologi Malaysia (UTM), Universiti Kebangsaan Malaysia (UKM) dan Universiti Sains Malaysia (USM) atas kejayaan penyediaan pelan induk tersebut.

Sementara itu, Mazlan dalam ucapannya berkata projek penyediaan penyelidikan pelan induk tersebut dihasilkan oleh sekumpulan panel penggubal seramai 12 orang yang mempunyai pelbagai latar belakang bidang profesionalisme yang diketuai Prof Madya Dr Mohd Izani Mohd Zain, Prof Emeritus Datuk Dr Ibrahim Komoo serta Prof Dr Ungku Maimunah Mohd Tahir.

Beliau berkata idea mewujudkan pelan induk itu muncul selepas berlangsungnya Persidangan Tamadun Melayu Johor pada 11 Nov 2015 dan persidangan tersebut mencadangkan agar Johor menjadi Pusat Tamadun Melayu Antarabangsa dengan menyingkap kekuatan khazanah dan pembangunan tamadun Melayu di Johor. – Bernama


Jumlah pinjaman KWSP FSA2 cecah RM1 bilion

KUALA LUMPUR, 3 Zulhijjah 1444H, Khamis – Sejumlah RM981.9 juta telah diluluskan bagi Fasiliti Sokongan Akaun 2 (FSA2) Kumpulan Wang Simpanan Pekerja (KWSP) setakat 11 Jun lepas, menurut Kementerian Kewangan.

Katanya, daripada jumlah tersebut, sebanyak RM878.6 juta di bawah MBSB Bank Bhd dan baki, RM103.3 juta dengan Bank Simpanan Nasional (BSN).

FSA2 telah dipohon oleh 168,925 orang, namun yang layak hanya 88,414 orang. Daripada jumlah ini, seramai 47,696 orang bersetuju untuk menerima tawaran pembiayaan tersebut, katanya dalam jawapan bertulis di Dewan Negara hari ini.

Ia menjawab pertanyaan lisan Senator Dr Wan Martina Wan Yusoff yang ingin tahu jumlah pencarum yang telah memohon dan mendapat kelulusan pinjaman menggunakan KWSP sebagai cagaran sehingga Mei 2023.

Permohonan yang tidak layak adalah disebabkan pemohon tidak memenuhi syarat-syarat kelayakan seperti permohonan tidak lengkap, di luar umur kelayakan dan baki simpanan Akaun 2 tidak mencukupi.

Permohonan program FSA2 Fasa 1 dibuka sejak 7 April lalu. – Bernama